Irekia Eusko Jaurlaritza - Gobierno Vasco :: EHAA xedapena 201903405\nGaiak: URBANIZAZIO-PROIEKTUAK; INGURUGIRO-INPAKTUA; HERNANI\nHurrenkenaren zenbakia: 201903405\n2018ko abenduaren 20an, Hernaniko Udalak (Gipuzkoa) GA.06 sektorearen urbanizazio-proiektuaren ingurumen-inpaktuaren ebaluazio arruntari hasiera emateko eskaera bete zuen Eusko Jaurlaritzako Ingurumen Administrazioaren Zuzendaritzaren aurrean, Ingurumen Ebaluazioari buruzko abenduaren 9ko 21/2013 Legearen 45. artikuluan xedatutakoari jarraituz. Proiektuak adierazitako prozedura jarraitu behar du aipatutako arauaren 7.2.a artikuluan xedatutakoari jarraikiz.\nAbenduaren 9ko 21/2013 Legearen 46. artikuluak ezarritakoari jarraituz, 2019ko abenduaren 11n, ingurumen-organoak kontsulta egin zien proiektuaren eraginpeko administrazio publikoei zein interesdunei, aipatutako proiektuari ohiko ingurumen-inpaktuaren ebaluazioa egin behar zaion zehazte aldera.\nZehazki, kontsulta egin zitzaien Eusko Jaurlaritzako Kultura Ondarearen Zuzendaritzari eta Osasun Publikoaren eta Adikzioen Zuzendariordetzari; Ihobe SA, Ingurumen Jarduketarako Sozietate Publikoari; Gipuzkoako Foru Aldundiko Kultura Zuzendaritza Nagusiari; Ekologistak Martxan-Gipuzkoa elkarteari, eta Eguzkizaleak elkarteari.\nKontsulta-izapidea bukatuta, honako hauen erantzunak jaso dira: Kultura Ondarearen Zuzendaritzarena eta Osasun Publikoaren eta Adikzioen Zuzendaritzarena (biak ere Eusko Jaurlaritzakoak); kontsulten emaitza espedientean jaso da. Aipatutako txostenak kontuan izanik, ingurumen-organoak badu aski judizio-elementu ingurumen-inpaktuaren txostena egiteko.\nAbenduaren 9ko 21/2013 Legearen 7.2.a artikuluan xedatutakoari jarraikiz, ingurumen-inpaktuaren ebaluazio sinplifikatua egingo zaie arau horren II. eranskinean jasota dauden proiektuei. Horrenbestez, II. eranskineko 7.a artikuluaren arabera, Hernaniko GA.06 sektorearen urbanizazio-proiektuak ingurumen-inpaktuaren ebaluazio sinplifikatuaren prozedura jarraitu behar du; prozedura horren bidez zehaztuko da proiektuak ingurumenaren gaineko efektu adierazgarririk duen, eta ondorioz, ingurumen-inpaktuaren ebaluazio arruntaren prozedura jarraitu behar duen.\nLehenengoa.– Ingurumen-inpaktuaren txostena egitea, Hernaniko (Gipuzkoa) GA.06 sektorearen urbanizazio-proiektuarena, baldintza hauetan:\nA) Proiektuaren xedea da Hernaniko GA.06 sektorearen barne-urbanizazioaren obrak egitea. Ordenamendua, funtsean, honetan datza: lurzatietara iristeko bide-sistema garatzea, bai eta lurzation zerbitzu-azpiegitura beharrezkoak ere.\nB) Ingurumen-inpaktuari buruzko txostena emateko ebazpen honetan, proiektuaren ingurumen-txostenaren edukia aztertzen da, Ingurumen Ebaluazioari buruzko abenduaren 9ko 21/2013 Legearen III. eranskinean ezarritako irizpideekin bat etorriz, betiere:\nHonako hauek dira inpaktuak ekar ditzaketen proiektuaren jardueren ezaugarriak:\n– Eraisketak eta aurretiazko lanak: bulego-eraikin txiki bat eraitsi beharko da, eta horri atxikitako eraikina, eta egungo zoladurak kenduko dira.\n– Lur-mugimenduak: proposatutako ordenamenduak ez du ekarriko lur-mugimendu handirik. Profilen arabera kalkulatutako indusketa-bolumenaren guztizkoa 6.444 m\nAipatu esparrua lurzorua kutsa dezaketen jarduerak edo instalazioak dituen lurzoru gisa katalogatuta du Eusko Jaurlaritzak. Beraz, indusketa-lan guztiak Eusko Jaurlaritzaren ingurumen-organoaren aurrean egin beharreko izapideen emaitzaren mende egongo dira. Gaikako Indusketa Plana egin beharko da, indusketa-modua, induskatutako materialen kontrola, materialon helmuga eta abarrak adierazita.\n• Saneamendua: malda baten bidez, bide bakoitzaren hustubidean jasoko dira euri-urak, eta dagokien biltodiaren bitartez, biribilgunean elkartuko dira, euri-uren biltodi nagusia bertan eraikitzea aurreikusita baitago. Modu bereizian, ur beltzak biltodietan bildu, eta biribilgunean dagoen saneamendu-sarera konektatuko dira.\n• Ur-hornidura: biribilguneko sareari konektatuta egongo da pabilioien, hidranteen eta ur-harguneen ur-hornidurako hoditeria.\n• Energia elektrikoa: erdi-tentsioko linea jartzea aurreikusten da, behe tentsioko lineak abiatuko diren transformazio-zentro bat elikatzeko: gainera, egungo aireko linea eta zentroa desmuntatu beharko dira.\n• Telekomunikazioak: bi telekomunikazio-operadore instalatzea aurreikusi da.\n• Gasa: bide bakoitzean gas-adar bat prest utziko da, lurzati bakoitzeko hargunea horretara konektatzeko.\n• Argiteria publikoa: LED teknologiako luminariak erabiliko da argiteria publikoan, eta kableak lurpeko hodien barnetik joango dira.\n• Zoladura: bide-zoruen pakete batekin egingo da zoladura, zirkulatuko diren ibilgailu astunen kategoriara egokituta. Bide guztietan (errepideak, bidegorriak edo oinezkoenak) hartu beharko dira kontuan udal-ordenantzen II.3 kapituluan xedatzen diren ingurumen-jasangarritasuneko irizpideak.\n• Lorezaintza eta hiri-altzariak: egungo landaredia aztertuko da, leheneratu eta ordenamendu berriarekin bat etor daitekeen zehazteko. Landaketa gehiago egitekotan, paisaia-irizpideak ez ezik, ur-kontsumoa murriztea, mantentze-premiak minimizatzea, iraunkorra izatea, ezaugarri ez alergenikoak, biodibertsitatea babestea eta beste alderdi gehiago hartu beharko dira kontuan, udal-ordenantzetan xedatutakoari jarraikiz. Landaketa guztiak, ingurunera bikain egokitutako espezie autoktonoak erabilita egingo dira. Behar den hiri-materiala ipiniko da.\nUrbanizazio-obrek 12 hilabeteko epea izatea aurreikusten da, eta eraikuntza-obrek, aldiz, 24 hilabetekoa, sektorearen urbanizazio osoa amaitzen denetik zenbatzen hasita.\nEbaluazioaren xedeko eremua Hernani (Gipuzkoa) udalerriaren iparraldean dago, Galarreta azpiesparruan (Jauregi auzoa). 46.845 m\nInguru nagusiki industriala da, gehienbat landa-lurrez inguratua; baserri batzuk daude aztertutako eremuaren hegoaldeko eta iparraldeko mugetan. Batik bat, biztanleguneetan ohikoa den landaredia erruderal-nitrofiloa dago, eta eremuaren inguruan zenbait landaredia-orban daude: larre eta labore atlantikoak, harizti azidofiloa eta baso misto atlantikoa. Zabalaga erreka da gertuen dagoen ur-ibilgua; kokagunetik 200 bat metrora dago.\nProiektuaren izaera eta ezaugarriak direla eta, inpakturik adierazgarrienak obra-fasean (aurretiazko lanak, indusketa eta urbanizazioa) eta ustiapen-fasean espero dira (paisaia leheneratzea, isilgailu-zoladura, etab.). Ingurumen-inpaktuaren dokumentuan aurkeztu den analisian ondorioztatzen denaren arabera, ebaluazioko emaitzak kontuan hartuta, esan daiteke proiektuak ez duela izango eragin adierazgarririk ingurumenean, eta, beraz, proiektua bideragarria dela ingurumen-ikuspegitik.\nInpaktu akustikoari buruzko txostena egin zuen Laecor Ingeniería Acústica enpresak (2018ko azaroaren 25ean), eta neurri zuzentzaile zenbait proposatu (AP1 errepidean hesi akustikoa ipintzea). Horiekin, azterketaren xedeko lurzatian, 2 m-ko altueran, kalitate akustikoko helburuak beteta leudeke, segurtasun-marjinarekin, bai gaur egun bai 20 urte barru, aldi guztietan (eguna, arratsaldea eta gaua).\nBigarrena.– Sustatzaileak aurkeztu duen dokumentazioan proposatutako zein dagokion baimen sektorialetan adierazitako neurri babesle, zuzentzaile eta konpentsagarriak alde batera utzi gabe, kontuan izan beharko dira baldintza hauek:\nSustatzaileak aurkeztutako ingurumen-dokumentuak prebentzio- eta zuzenketa-neurriak zein neurri osagarriak biltzen ditu, proiektuak sor ditzakeen inpaktuei dagokienez. Aipatutako inpaktuak mugatu, gutxitu edo txikiagotzeko dira neurri horiek, eta obra-fasean nagusiki garatu beharreko gomendioak eta jarduerak dira. Besteak beste, honelako neurriak jasotzen dira: proiektuaren eraginpeko eremua kontrolatzeko neurriak, landare-lurra behar bezala kudeatzekoak, eta fauna eta flora babestekoak. Gainera, hiriko ingurunea eta airearen kalitatea babesteko neurriak ere badaude, baita hondakin-sorrerarekin lotutakoak ere.\nNolanahi ere, neurri babesle, zuzentzaile eta konpentsatzaileak indarreko araudiaren arabera gauzatuko dira, hurrengo ataletan adierazitakoa kontuan hartuta, eta, aurrekoaren aurkakoa ez den orotan, Uraren Euskal Agentziak Ingurumen Administrazioaren Zuzendaritza honetan aurkeztutako dokumentazioan aurreikusitakoa kontuan hartuta.\nAtal hauetan adierazten diren neurriak gehitu beharko dira:\n1.– Natura-ondarea babesteko neurriak.\nArau hauetan xedatutakoa alde batera utzi gabe: Gipuzkoako Mendien urriaren 20ko 7/2006 Foru Araua, Gipuzkoa Lurralde Historikoko zenbait flora-espezieren babesa finkatzen duen urtarrilaren 16ko 4/1990 Foru Dekretua, bertako baso-espezie zenbaiten araubide espezifikoari buruzko urriaren 14ko 11/1997 Foru Araua, eta, hala badagokio, Gipuzkoako Foru Aldundiaren mendien kudeaketaren arloan eskumena duten organoek ezarritakoa alde batera utzi gabe, neurri babesle eta zuzentzaile hauek hartuko dira:\n1) Ezinbesteko eremu gutxienekoan egingo dira lanak eta lurzorua okupatzea dakarten gainerako jarduketa osagarriak; betiere, proiektuko planoek ezartzen dituzten mugen barruan. Aipatutako mugetatik kanpo, ezingo da izan eraginik, sarbideak egin, materialak bildu, instalazioak kokatu edo beste edozein jarduketa osagarri egin behar izateagatik, eta ahal bezainbat mugatuko da lanak egiteko makinen eta ibilgailuen zirkulazioa. Ustekabeko kalterik egiten bada aipatutako eremutik kanpo, zuzenketa- eta leheneratze-neurriak hartuko dira. Aurrez, txostena egingo du atal honetako 10. zenbakiak aipatzen duen ingurumen-aholkularitzak.\n2) Oro har, landaredia autoktonoa kentzea ekidingo da, batik bat eremuaren inguruan barreiatuta dauden landaredia-orbanak: larre eta labore atlantikoak, harizti azidofiloa eta baso misto atlantikoa. Horretarako, lanak hasi aurretik, zehatz-mehatz mugatuko dira, eta\n3) Obren eraginpeko eremuetan espezie exotiko inbaditzaileak agertzen badira, baita berme-aldian ere (obra amaitu ondorengo 2 urteetan), Gipuzkoako Foru Aldundiari jakinarazteko protokolo bat jasoko da, kasuan-kasuan egokienak diren ekintzak ezar daitezen.\n2.– Ura eta lurzorua babesteko neurriak.\n1) Oro har, eraikuntza-fasean, ahalik eta efluente kutsatzaile gutxien sortuko da, eta ahalik eta material xehe eta gai kutsatzaile gutxien isuriko da drainatze-sarera.\n2) Lanak ibilgutik kanpo egiteko eremuetan, lanen eta jarduera osagarrien ondorioz kutsatzen den ur guztia biltzeko eta kudeatzeko gailuak proiektatuko eta eraikiko dira. Haien neurriak zehazteko, kalkulu hidraulikoak egingo dira, solidoak ahalik eta hobekien atxikitzeko eta isuriak lokalizatuak eta indarrean dagoen araudiak ezartzen dituen parametro fisiko kimikoen araberakoak direla bermatzeko. Beharrezkoa bada, hormak eta zimenduak kokatzeko hondeatu beharreko eremuak ponpatzeagatik sortzen diren efluenteak tratatzeko, berriz, dekantazio-putzuak edo orrizko dekantazio-tangak izango dira, eta pH-a zuzentzeko sistema bat izango dute.\n3) Obrako makinentzako eta horien mantentze-lanetarako utziko den azalera (instalazio lagungarrien eremuak) isolatu egingo da drainatze naturaleko saretik. Zola iragazgaitza eta efluenteak biltzeko sistema bat izango ditu, olioek eta erregaiek lurzorua eta ura ez kutsatzeko. Erregaien zamalanak, olio-aldaketak eta tailerreko jarduerak ezin izango dira horretarako adierazitako eremuetatik kanpo egin.\n4) Lanak egiteko eremuetan, hidrokarburoak xurgatzeko material espezifikoa izango da, berehala erabili ahal izateko ustekabeko isuri edo ihesik badago: biribilkiak, material pikortatua, etab.\n5) Hormigoi-esnea inola ere ezingo da isuri ibilgura. Hormigoiaren hondakinak atal honetako 6. zenbakian ezartzen diren baldintzen arabera kudeatu beharko dira.\n3.– Lurzoruaren kalitatea aurreikusitako erabilerekin bateragarria dela bermatzeko neurriak.\nProiektua kokatu nahi den eremua lurzorua kutsa dezaketen jarduketak edo instalazioak dauden edo egondako lurzoruen inbentarioan sartuta dago (20040-00129 kodea), iraganean Repsol Butano SA enpresaren jardueraren kokagune izan zenez. Gainera, egiaztatuta dago lurzatian lurzoru-espedienteen arloko jarduketak egin direla; esaterako, gaur gaurkoz, DCS-60/17 -Jauregui Bailara 35 kodea duen espedientea dago irekita; hori ebazteko eman zen «Ebazpena, 2017ko azaroaren 24koa, Ingurumen Administrazioaren zuzendariarena, Hernaniko (Gipuzkoa) GA.06 sektorearen plan partzialeko GA.06.04 lurzatian –Repsol Butano SA enpresaren jardueraren kokagune ohian–, eraikuntza arrazoiengatik, materialak induskatzeko baimena ematen duena».\n4.– Airearen kutsadura saihesteko eta hauts-emisioak murrizteko neurriak.\n1) Obrek dirauten artean, zorrotz kontrolatuko dira ibilgailuak igaro ondoko garbiketa-lanak, bai obrek eragina duten ingurunean, bai obrak egiteko eremuetara sartzeko lekuetan. Ureztapen- eta garbiketa-sistema bat izango da aldi baterako estali gabe dauden eremuetarako eta ibilgailuak pasatzean material partikulak airera dezaketen eremuetarako. Gainera, lehorraldietan, hautsa duten lur- eta material-pilak ureztatuko dira.\n2) Obra-guneko irteeran ibilgailuak garbitzeko gailuak jarriko dituzte, solidoak biltzeko sistema bati konektatuta. Gailuok egoera onean mantenduko dira obra-faseak dirauen artean. Garraio-ibilgailuek eta obretako makinek ez dute lokatzez zikinduko jarduera-eremuetatik bide publikoetara bitarteko tartea. Atal honetako 11. zenbakian zehaztutako dokumentazioan adierazi beharko dira aipatutako elementuen ezaugarriak, kokapen zehatza eta neurriak.\n3) Hezetasun-baldintza egokietan garraiatuko da hondeaketa-materiala, hain zuzen, zama estaltzeko gailuak dituzten ibilgailuetan, lohirik eta zatikirik ez barreiatzeko.\n5.– Zarataren eta bibrazioen ondorioak gutxitzeko neurriak.\n1) Lanek iraun bitartean, jardunbide egokiak aplikatu beharko dira sorburuan zaratak murrizteko, bereziki indusketa-, eraispen-, zamalan- eta garraio-lanetan, baita erabilitako makinariaren mantentze-lanetan, zaraten eta bibrazioen murrizketan, eta erabilitako ekipoen zaraten kontrolean ere.\n2) Zaratari buruzko urriaren 19ko 1367/2007 Errege Dekretuak, azaroaren 17ko 37/2003 Legea garatzen duenak, 22. artikuluan zonakatze akustiko, kalitate-helburu eta emisio akustikoei dagokienez aurreikusitakoaren arabera, obrak egitean erabiliko diren makinak egokitu egin beharko dira kanpoan erabiltzeko makinen soinu-emisioei buruz indarrean dagoen araudian ezarritako aginduetara, eta, bereziki, eta hala badagokie, otsailaren 22ko 212/2002 Errege Dekretuak, Kanpoan erabiltzeko makinek ingurumenean sortzen dituzten soinu-emisioak arautzen dituenak eta arau osagarriek ezarritakora.\n3) Soinu-emisioen fokuek Euskal Autonomia Erkidegoko hots-kutsadurari buruzko urriaren 16ko 213/2012 Dekretuak ezartzen dituen muga-balioak bete beharko dituzte.\n6.– Hondakinak kudeatzeko neurriak.\n1) Sortutako hondakinak Hondakin, Lur Kutsatu eta Berariazko Araudiei buruzko Legean (uztailaren 28ko 22/2011) ezarritakoaren arabera kudeatuko dira, indusketetatik datozen hondakinak eta obra-lekuak prestatzeko lanetatik sortzen direnak barne, eta behar izanez gero, haien ezaugarriak adierazi beharko dira, zer izaera duten eta nora bidali behar diren zehazteko.\n2) Eraikitze- eta eraispen-jardueren ondorioz sortutako hondakinak Eraikuntza- eta eraispen-hondakinen ekoizpena eta kudeaketa arautzeko den otsailaren 1eko 105/2008 Errege Dekretuan eta Eraikuntza- eta eraispen-hondakinen ekoizpena eta kudeaketa arautzeko den ekainaren 26ko 112/2012 Dekretuan aurreikusitakoa betez kudeatuko dira. Aipatutako ekainaren 26ko 112/2012 Dekretuaren 4. artikuluaren arabera, proiektuaren sustatzaileak gehitu beharko dio eraikitze-proiektuari hondakinen eta eraikitze- eta eraispen-materialen kudeaketa-azterketa bat, zeinak dekretu horretako I. eranskinean ezarritako gutxieneko edukia izan beharko baitu. Halaber, otsailaren 1eko 105/2008 Errege Dekretuan aurreikusitako eskakizunak betetzeaz gain, plan bat prestatuko du kontratistak, obrako eraikuntza- eta eraispen-lanetan sortzen diren hondakinekiko eta materialekiko betebeharrak nola beteko dituen azaltzeko. Atal honetako 11. zenbakian aipatzen den lan-programan txertatuko da plan hori.\n3) Zabortegira bidali beharreko hondakinak, hondakinak zabortegietan utziz ezabatzea arautzen duen abenduaren 27ko 1481/2001 Errege Dekretuaren eta hondakinak zabortegietan utziz ezabatzea eta betegarriak egikaritzea arautzen duen otsailaren 24ko 49/2009 Dekretuaren arabera ere kudeatuko dira. Jarduerako soberakinak betelanak egiteko erabiltzen badira, aipatutako otsailaren 24ko 49/2009 Dekretuan ezarritako baldintzak bete beharko dira.\n4) Eraikitzeko edo eraisteko obren hondakinei dagokienez, kutsatu gabeko induskatutako lurzoruak eta obretan induskatutako material naturalak badira eta obra gauzatzeko soberakin gisa sortzen badira, eta betelanetara edo jatorri-obretatik kanpoko beste obra batzuetara zuzentzen badira, induskatutako material naturalak betelanetan eta jatorri-obretatik kanpoko beste obra batzuetan erabiltzeko balorizazio-arau orokorrei buruzko urriaren 10eko APM/1007/2017 Agindua aplikatuko da, Hondakinei eta lurzoru kutsatuei buruzko uztailaren 28ko 22/2011 Legearen 28. artikuluko aurreikuspenak aplikatuz.\n5) Hondakin arriskutsuak biltzeko sistemak bereiziak izango dira, duten tipologia dela eta, isurketaren bat gertatuz gero, nahasi, arriskutsuago bihurtu edo kudeaketa zaildu dezaketen kasuetan. Halaber, Hondakin toxiko eta arriskutsuei buruzko maiatzaren 14ko 20/1986 Legea betearazteko Erregelamendua onartzen duen uztailaren 20ko 833/1988 Errege Dekretuaren 13. artikuluan ezarritako segurtasun-arauak bete beharko dituzte, eta itxita egon beharko dute kudeatzaileari eman arte, isurita edo lurrunduta gal ez daitezen. Aipatutako ontziak edo bilgarriak argi eta modu irakurgarri eta ezabaezinean etiketatu beharko dira, baita indarreko araudiaren arabera ere.\n6) Sortutako olio erabilia 679/2006 Errege Dekretuak, ekainaren 2koak, industrian erabilitako olioaren kudeaketa arautzen duenak ebatzitakoari jarraituz kudeatu beharko da. Olio erabiliak, baimendutako kudeatzaile bati eman arte, estalpean utziko dira behar bezala etiketatutako depositu estankoetan; zola iragazgaitz baten gainean egon beharko dute, kubo txikietan edo ihes eta isuriei eusteko sistemen barruan.\n7) Araudi hau errazago betetzeko, lanetan sortutako hondakinak kudeatzeko sistemak edukiko dira. Lan horien arduradunek kudeatuko dituzte sistemok, eta haien ardura izango da, halaber, beharginek hondakinak behar bezala erabiltzea. Bereziki, erregaiak eta produktuak biltegiratzearen, makinen mantentze-lanak egitearen edo hondakinak erretzearen ondorioz ez dira inolaz ere jariakin kontrolatu gabeak sortuko. Aurrekoaren haritik, eremu jakin bat egokituko da aldi batean hondakin arriskutsuak pilatzeko; hala nola, olio-potoak, iragazkiak, olioak, pinturak eta abar. Gainera, hondakin geldoak biltzeko berariazko edukiontziak jarriko dira, hondakin arriskutsuen guneetatik bereizita. Era berean, lanek irauten duten bitartean, sortzen diren hondakinak biltzeko gailu estankoak jarriko dira lanak egiteko eremu osoan (bidoiak, etab.). Motaren arabera bereiziko dira hondakinak, eta, ondoren, aldi baterako biltegiratuko dira aipatutako garbigunean.\n8) Obretan sortutako hondakinen ingurumen-jarraipenari buruzko txosten bat egin beharko da, eta indarreko legedian jasotako identifikazio-dokumentuak eta tratamendu-kontratuak txosten horretan sartu beharko dira.\n7.– Kultura-ondarea babesteko neurriak.\n1) Sustatzaileak aurkeztutako dokumentazioan proposatutako prebentzio-neurriak garatuko dira, eta, hala badagokio, organo eskudunak ezartzen dituenak.\n2) Euskal Kultura Ondareari buruzko uztailaren 3ko 7/1990 Legean ezarritako gainerako xedapenak gorabehera, jarduketak egiterakoan aztarna arkeologikoren bat egon daitekeela pentsarazten duen zerbait aurkitzen bada, berehala jakinaraziko zaio Gipuzkoako Foru Aldundiaren Kulturako Zuzendaritza Nagusiari, eta hark erabakiko du zer neurri hartu.\n8.– Paisaia babesteko eta eragindako lekuak leheneratzeko neurriak.\n1) Obrak eragindako eremu guztietan egingo dira obraren paisaia-integraziorako lanak, baita kontratistaren instalazio-eremuetan edo bestelako eremuetan ere, baldin eta, ingurumen-dokumentuan agertu ez arren, proiektuaren ondorioz kaltetu badira. Ingurunea leheneratzeko lanek honako hauek hartuko dituzte barnean: urbanizatu gabeko lekuetan, lurra alde geomorfologiko eta edafikotik leheneratzea eta landare-estalki bati euts diezaioketen eremuak landareztatzea; eta, hiriguneetan, lorategiko elementuak berriro jartzea.\n2) Lurrak mugitzerakoan, landare-lurra kenduko da eta bereizita pilatuko da, obrek eragindako espazioak leheneratzeko eta landareberritzeko lanak erraztearren.\n3) Leheneratze edafikoko lanak egiten diren bitartean, landare aloktonoak ugaltzea galarazteko ekintzak gauzatuko dira. Ildo horretan, bereziki kontrolatu beharko da landare-estalkia lehengoratzeko lanetan erabiliko diren lurren jatorria eta, inola ahal dela, ez da erabiliko horrelako espezieekin kutsatuta egon daitekeen lurrik. Era berean, ahal den guztietan, espezie inbaditzaile horiek errotik kenduko dira jarduera-gunetik.\n4) Obra amaitu ondoko bi urteetan, leheneratzea bermatzeko, hala behar bada, mantentze-lanak egingo dira: lurra urratu, ongarritu, ureztatu eta hutsarteak bete.\n9.– Garbiketa eta obra bukatzea.\nObrak bukatu ondoren, garbiketa-kanpaina zorrotz bat egingo da, eta proiektuak erasandako eremua obrako hondakinik batere gabe utzi beharko da. Hondakinak lan-eremutik aterako dira, eta, haiek kudeatzeko, atal honetako 6. zenbakian xedatzen dena aplikatuko da.\nObrak amaitu arte eta obra horren bermeak dirauen arte, ingurumen-gaietan eta babes- eta zuzenketa-neurrietan aholkularitza gaitua eduki beharko du obraren zuzendaritzak, ingurumen-dokumentuko zehaztapenen arabera. Lanen Zuzendaritzak ebazpenik eman behar badu baldintza-agiriak horrelako gaien inguruan esleitzen dizkion eskumenak erabiliz, aholkulariek txosten bat egingo dute aurrez. Ingurumen-aholkularitzak, gainera, jardunbide egokien kontrola egingo du, obra gauzatzean; besteak beste, proiektuko ekintzen eragina egiaztatuko du, bereziki honako hauei dagokienez: makinen mugimenduak, hautsa eta zarata sortzea, makinak direla-eta zarata sortzea, hondakin-kudeaketa, natura- eta kultura-ondarea babestea.\n11.– Lan-programa diseinatzea.\nLanak hasi aurretik, kontratistak proposamen zehatzak egingo ditu ondoko gaiei buruz, gutxienez. Lanak egiteko programari erantsiko zaizkie, eta lanen zuzendariak berariaz onartuko ditu –aurrez, txosten bat egingo du aurreko atalean aipatutako ingurumen-aholkularitzak–. Dokumentu hauek bilduko ditu aipatutako programak:\n– Eraikuntza- eta eraispen-lanetan sortzen diren hondakinak kudeatzeko plana, honakoak errespetatuta: otsailaren 1eko 105/2008 Errege Dekretuak, eraikuntza- eta eraispen-lanen hondakinen ekoizpena eta kudeaketa arautzen duenak, 5.1 artikuluan xedatzen duena; eta ekainaren 26ko 112/2012 Dekretuak, eraikuntza- eta eraispen-hondakinen ekoizpena eta kudeaketa arautzeko denak, 7. artikuluan xedatzen duena.\nHirugarrena.– Organo substantiboak aurkeztutako dokumentazioan proposatutako ingurumena zaintzeko programa alde batera utzi gabe, honako baldintza hauek hartu beharko dira kontuan:\n1.– Gorabeheren erregistroa.\n2.– Lanek okupatzen dituzten mugen kontrola.\n3.– Zarataren kontrola.\nLanek eragina duten eremuan, kutsadura akustikoa kontrolatuko da. Era berean, obrak egiteko faseak eta jarduera motak tipifikatzea ahalbidetuko da, soinu-emisioen arabera. Sustatzaileak proposamen zehatz bat egingo du aipatutako gaiei buruz.\n4.– Leheneratzearen arrakastaren kontrola.\n5.– Ingurumena zaintzeko programaren agiri bategina.\n6.– Ingurumena zaintzeko programaren emaitzak.\nLaugarrena.– Lehenengo puntuan ezarritako baldintzen arabera, eta kontuan izanik sustatzaileak planteatutako neurri babesle eta zuzentzaileek nahiz bigarren puntuan adierazitakoek eta baimen sektorialetan ezartzen diren neurriek ingurumenarekiko kalteak murrizten dituztela, ez da aurreikusten ingurumenean eragin negatibo nabarmenik sortzea. Hori dela eta, ez da beharrezkotzat jotzen Hernani (Gipuzkoa) GA.06 sektorearen urbanizazio-proiektuari ingurumen-inpaktuaren ebaluazio arrunta aplikatzea.\nBosgarrena.– Ebazpen honen edukia jakinaraztea Hernaniko Udalari.\nSeigarrena.– Ebazpen hau Euskal Herriko Agintaritzaren Aldizkarian argitaratzeko agintzea. Ingurumen-ebaluazioari buruzko abenduaren 9ko 21/2013 Legearen 47.4 artikuluak ezarritakoaren arabera, ingurumen-inpaktuaren txosten honek indarraldia galduko du eta berezko dituen efektuak sortzeari utziko dio, behin Euskal Herriko Agintaritzaren Aldizkarian argitaratu eta lau urteko gehieneko epean, aipatutako proiektua baimenduko ez balitz. Halako kasuetan, sustatzaileak berriro hasi beharko du proiektuaren ingurumen-inpaktuaren ebaluazio sinplifikatuaren prozedura.


Georg Baselitz - Wikipedia, entziklopedia askea.\nKamenz, 1938ko urtarrilaren 23a (83 urte)\nChristian Awe (en)\nmargolaria, eskultorea, artista grafikoa, grabatzailea, unibertsitateko irakaslea eta ilustratzailea\nBerlin eta Inning am Ammersee\nDie große Nacht im Eimer (en)\nGeorg Baselitz, jaiotza-izenez Georg Kern (Deutschbaselitz, Saxonia, Alemania, 1938ko urtarrilaren 23a) margolari alemaniarra da.\nSortaldeko Berlingo Kunstakademie arte-eskolan ikasi zuen hasieran. 1956an, Sartaldeko Berlinera aldatu zen, eta Arte Ederretako Akademian ikasi zuen. 1961ean eta 1962an, Pandämonium izeneko agiri bi argitaratu zituen, bere jarrera artistiko eta literarioa azalduz.\nSari ugari jaso ditu, eta pinturako katedraduna izan da Karlsruheko eta Berlingo unibertsitateetan. Margolanez gainera, kalitate handiko grabatuak eta zurezko eskulturak egin ditu. Bere garaiko artista alemaniar garrantzitsuenetako bat da, eta berebiziko eragina izan du 70eko eta 80ko hamarraldietan Alemanian eta Europako beste herrialde batzuetan sortu ziren artista figuratibo berriengan.\nBaselitzek oso estilo berezia du: jiraturik, zatikaturik, buruz behera edo nonahi sakabanaturik margotzen ditu koadroetako irudiak, haien ezaugarri formalak nabarmentzeko.\nObra nagusiak: "Heroiak", "Matxinoak" eta "Artzainak" (1960ko hamarraldia), "Adiskide handiak" (1965), "Poeta" margolan-sorta (1965) eta "Sudur gorria" (1987).\nWikimedia Commonsen badira fitxategi gehiago, gai hau dutenak: Georg Baselitz\nOrriaren azken aldaketa: 20 otsaila 2019, 08:39.


Herritarrek 7,5eko nota jartzen diote Leioari bizitzeko udalerri gisa - leihoa.info\nHerritarrek 7,5eko nota jartzen diote Leioari bizitzeko udalerri gisa\n2018 December 18, Tuesday adminLeioa, Sarrera, Uncategorized\nLeioako Udalak ‘Leioako udal azterlana’ izeneko ikerketak emandako ondorio nagusiak ezagutarazi ditu. Gizaker Encuestas enpresak egindako azterlanak, herritarrentzako interesgarriak diren zenbait gairen nondik norakoak azaltzen ditu. Puntuazio altuenen artean, «leioztarrek bizitzeko udalerri gisa Leioari ematen dioten 7,5eko nota azpimarratu behar da» adierazi dute udal iturriek.\nIkerketa lana gauzatzeko erabili den metodologia mota koantitatibokoa izan da, telefono bidezko elkarrizketa teknika erabiliz. 18 urteko edo gehiagoko Leioako 600 pertsonak elkarrizketatu dute inkestan, 2018ko irailean.\nTxostenaren ondorio nagusien artean, azpimarratzekoa da, %61,8ko gehiengoaren iritziz udalerriak «hobera egin duela» eta, udal zerbitzuei dagokienez, leioaztarrek 7 baino nota altuagoarekin baloratzen dituztela zabor bilketa zerbitzua, kultura eta gizarte arloko zerbitzuak. 7tik beherako notarekin daude Herritarren Arreta Zerbitzua, hiri segurtasuna, kirola eta obrak eta zerbitzuak.\nHerritarrek udalerriaren irudiari buruz duten iritziari dagokionez, Leioa udalerri garbia (%89,7), segurua (%86,5) eta erosoa (%81,7) dela diote. Halaber, Udalak herritarren artean ematen duen irudia positiboa da. %44,5aren iritziz, irudia “ona” da, Udaleko ordezkarien jarduketaren batez besteko balorazioa 5,9koa izanik.


Lanak direla eta, azaroaren 4tik 7ra itxi egingo dute Espartxoko zubia - Irutxuloko Hitza : Irutxuloko Hitza\nLanak direla eta, azaroaren 4tik 7ra itxi egingo dute Espartxoko zubia\nNolanahi ere, oinezkoentzako pasabide txiki bat gehienean irekita izango da zubian. Pasabide hori itxi egingo da, ordea, maniobra bereziren bat egin bitartean.\nMartuteneko Espartxo zubia.\nTxomiñene eta Uba lotzeko Espartxoko zubiaren obrak beste fase batean sartuko dira datorren astean; orduan jarriko dituzte bi estriboen arteko lau habe metaliko handiak. Lau habe handiak jarri ahal izateko, ez da zubi zaharretik pasatzerik izango. Azaroaren 4an, 5ean, 6an eta 7an itxita izango da.\nHorrela, astelehenean, azaroaren 4ko 09:30etik aurrera ez da ibilgailurik pasatzerik izango Kristobaldegi pasealekutik Ubako bidera bitartean, Espartxoko zubitik. Horrela, lehen orduan ikastetxe eta lantokietara joateko modua izango da. Ordutik hilaren 7ko 18:00ak arte, Ubegiko zeharbidetik egin beharko da, 27 Industrialdetik Garberara doan bidetik, Ubako bide aldera joan nahi bada. Nolanahi ere, oinezkoentzako pasabide txiki bat gehienean irekita izango da zubian. Pasabide hori itxi egingo da, ordea, habeak altxatzeko aurreneko maniobrak eta beste maniobra bereziren bat egin bitartean.\nAzaroaren amaiera aldera-edo zubia behin-behinean irekitzeko moduan izango da, zirkulazioa ireki ahal izateko eran. Hori egindakoan, oinezkoentzako espaloiak jarriko dituzte. Zubi berriak ez du oinik ibaian, 60 metro da luze eta 2,5 milioi euroren aurrekontua du.\nZubi zaharra botatzea izango da azkeneko lana. Astebete-edo pasako dute horretan, eta, hala, aurreikusi dute urtarrilaren azken alderako, eginda izango dela obra osoa.\nInor atzean ez gelditzeko ari dira lanean


Euskal Etxeko Eguberriko merkatua - MAISON BASQUE DE BORDEAUX\nGabon azokak Euskal Etxean\nAbenduaren 7an eta 14ean gure lokala Gabon azoka bihurtuko da eta 7an, Kantuzek azoka girotuko du. Taberna irekita egongo da eta dastatzeko zerbait eskainiko da.\nAzken irekitzea : Abenduaren 21ean, 10:00tik 18:30ra\n7an, larunbata, hainbat artisau eta ekoizleei ongietorria emango diegu:\nHarizuri, modu ekologiko eta etikoan ekoitzitako jantzi originalak. Euskal Etxeko errugbi taldeko jokalaria den Lucas Petrissans da kamiseta eta jertse hauen sortzaile gaztea.\nTrois p’tits bois, egur birziklatuarekin egindako produktuak. Tailerra Baionan dago. Aperitiborako egur-taulak, lanparak, argimutilak…\nLes Créations de la Fée Minime, nezeserrak eta sakeleko gauzak uzteko erretilu txikiak. Tailerra Baionan dago.\nSativa, gaztain-irina sortzeko errota Bidarrain. Ezinbestekoak diren produktuak: gaztain azukretuak, gaztain-krema, baita gaztain-garagardoa eta glutenik gabeko beste produktu batzuk ere.\nLes Pépites d’Emilie, euskal pastelak, cookie-ak, biskotxak, euskal gailetak eta espezia-biskotxak.\nRose J. Kalaka idazleak helduentzako, haurrentzako eta nerabeentzako edo helduak diren gazteentzako (young adult fantastique) idatzitako eleberriak aurkeztuko ditu. Bere obrak Euskal Herriari buruzko erreferentziaz josiak daude bera han sortu zelako.\nMathildek eta Anne-Mariek denda zabalduko dute Euskal Herrian egindako bidai batetik eskuratutako altxorrak eskaintzeko:\nOrtzaizeko Goicoechea eltzegintzako ontziak, platerrak eta zamau-babesak.\nZorroak eta kuxin estalkiak Nappe végétale-n eskutik, Getariako sortzailea.\nArano, larruzko gerriko eta beste produktu batzuk. Tailerra Hazparnen dago, Ezpeleta zurrategiko larruak.\nRodon euskal bitxiak, Donibane Lohitzuneko artisaua. Lepoko, eskumuturreko eta belarritakoak.\nLouise Bougie usain-kandelak eta, nola ez, euskal pastel usaina duena dago.\nZuen oparientzako edo Urtezaharreko afarirako edari orijinalak: Egiazki Patxaran eta Manzana, Haze gin eta vodka, Hegiategia ardoak, Navarre Initium, Bebike, Graciano eta Bardenaseko ardoak, Irouleguyko Mignaberry eta Gorri ardoak, piper gozoekin egindako Pimençon aperitifa, hainbat sagardo eta garagardo…\nEskuratu dendako produktuak, bereziki:\nEuskal Herriko koloreak dituzten objektu apaingarri eta erabilgarriak\nParies-eko Kanougas-ak, txokolateak, espelinak (almendra garrapiñatuak) eta beste gozoki batzuk.\nPetricorena eta Accoceberry harakinen eta Jaxi edo Ascart baserriko ekoizleen kalitatezko kontserbak, eztia, marmelada, piperrak eta antzeko beste produktuak, garagardo jela, tapentzako Pikoka barazkiak eta antzeko beste produktuak\nEtchean egina kosmetika produktuak,\nOna tiss eskutrapuak, Laulhère txapelak…\nEskatuz gero, Mathildek opari pakete zoragarriak prestatuko dizkizue.\nPreviousEuskal Etxeetako euskara irakasleen topaketa Bruselan


Gurasoek eta haurrek elkarrekin euskaraz hitz egiteko programak - ERA\nARG.: © ERA\nGurasoek eta haurrek elkarrekin euskaraz hitz egiteko programak\nMunduko hizkuntzen txostenak dioenez, hizkuntzen transmisioan eta sozializazioan hainbat eragilek dute zeresana, esaterako familiek. Hori kontuan izanik, gero eta familia gehiagok erabakitzen dute euren hizkuntza ohiturak aldatzea, euskara ere etxeko hizkuntzatzat hartuz. Aldaketa prozesu guztietan bezala, honek ere denbora behar du egokitzeko. Baina badira hainbat baliabide aldaketa hori errazteko: Gurasolaguna eta Parkelaguna esaterako. Programa hauek euskarazko harremanak berreskuratzen /berriz hartzen laguntzen dute.\nHaurra mundura etortzen den lehenbiziko unetik funtsezko galdera egiten diogu geure buruari: Zer hizkuntzatan arituko naiz harekin? Gero eta guraso gehiagok dakite euskaraz, batzuk ikastetxean ikasi zutelako bere garaian, eta beste batzuk euskaltegian ikasi dutelako. Horietariko batzuk euskarari eutsi diote, eta gaur egun gai dira edonorekin euskaraz mintzatzeko.\nHalere, badira batzuk, euskara jakin arren, euskaraz hitz egiteko aukerarik izan ez dutenak: inguru egokirik edo euskal hiztunik izan ez dutelako parean.\nBeste batzuetan, berriz, hizkuntz portaerak direla eta, gaztelaniaz egiten dute solaskideak euskalduna izanagatik ere. Guraso hauek oso baliabide eraginkorra dute eskura: Mintzapraktika programak (Mintzakide edo Solaslaguna).\nGurasoen behar bereziak kontuan harturik, Mintzakidek bi eskaintza ditu gurasoentzat:\nGurasolaguna: ikastetxe bereko gurasoak euskaraz hitz egiteko elkartzen dira astean behin, ordubetez, ikastetxean umeak hartu aurretik edo ondoren, kafe bat hartuz. Partaideek erabakitzen dituzte tokia, eguna eta ordutegia.\nParkelaguna: Ume txikiak dituzten gurasoentzat egokituta dago. Haurrak eta gurasoak elkartzen dira, eta parkean dauden bitartean euskaraz mintzatzen dira. Oso onuragarria da gurasoen eta seme-alaben arteko hizkuntza ohiturak modu naturalean finkatzeko.\nHerrian edo auzoan halako taldeak sortzeko aukerarik ez badago, gurasoek Mintzapraktika programen ohiko taldeetan ere parte hartzen ahal dute.\nTalde horietan sartzeko baldintzei dagokienez, euskaraz komunikatzeko gutxieneko maila izan behar du partaideak (B1 edo baliokidea), eta astean behin ordubete inguru taldearekin biltzeko konpromisoa hartu.\nInteresa izanez gero, informazioa eskuratzeko eta matrikulatzeko aukera duzu ondoko web-orrietan:\nJolasak eragin positiboa du haurren garapenean, zalantzarik gabe. Haren bidez, dibertitzeaz gain, mundua ezagutzen dute, alegia, beraien ingurunea …


Lilako Mahaiak eta Elgoibarko Udalak ‘Lila saria’ sortu dute - Elgoibarko Udala\nElgoibarren emakumeen eta gizonen arteko eskubide eta aukera berdintasuna sustatzen lagundu duten eta horretan nabarmendu diren pertsonek eta/edo erakundeek egindako lana publikoki aitortzea da helburua.\nHautagaitzak uztailaren 15a baino lehen aurkeztu daitezke ondorengo loturan: https://labur.eus/lilasaria-2022\nEmakumeen eta gizonen arteko berdintasuna bultzatzeko aldarriaren baitan ‘Lila saria’ sortu dute Lilako Mahaiak eta Elgoibarko Udalak.\n‘Lila sariaren’ lehenengo edizioaren xedea da Elgoibarko Udalerriko gizarte, hezkuntza, politika, ekonomia, kirol eta kultura bizitzako edozein arlotan emakumeen eta gizonen arteko eskubide eta aukera berdintasuna sustatzen lagundu duten eta horretan nabarmendu diren pertsonek eta/edo erakundeek egindako lana publikoki aitortzea.\nUdalerriko edozein erakundek edo pertsona fisikok sarietarako hautagaitzak proposatu ditzake jada. Hautagaitzak aurkezteko epea 2022ko uztailaren 15era arte, ostirala, egongo da zabalik ondorengo loturan: https://labur.eus/lilasaria_2022.\nHautaketa-epaimahaia honako hauek osatuko dute: Lilaren Mahaiko hiru kide, Berdintasun Saileko teknikaria, Berdintasun Saileko arduraduna eta alkatea.\nOroigarri bat eta 500 euroko saria dago jokoan. Saria ekitaldi publikoan emango da, Lila Emakumeen Etxearen urteurrenaren astean (iraileko hirugarren astean).\nLilako Mahaiak eta Elgoibarko Udalak herritarrak animatu dituzte hautagaitzak aurkeztera.


Errua biktimari leporatu - Wikipedia, entziklopedia askea.\nErrua biktimari leporatu\nErrua biktimari leporatzea normalean emakumeen edo, orrokorrean, biktimak ahulagoak direnen aurkako delituetan ematen den agresioa zuritzeko jarrera da. Funtsean, modu batez, bere jarrerarekin, janzkerarekin edo izaerarekin biktimak erakarri du gertatu zaiona, modu batez errua agresioaren erasotzaileari kenduz. Horrela biktimak gona motza eramatea, gaizki begiratzea, irifar egitea, kale bakarti batean egotea zurigarriak izan daitezke. Kontzeptu honen bidez erruduna biktima bera da.\nEdmoton-en (Kanada) biktimei errua leporatzearen aurkako manifestazioa.\n1 Non sortzen den kontzeptua?\n3 Bortxaketa kasuetan erabiltzen diren zurigarriak\n4 Ikus baita ere\nNon sortzen den kontzeptua?Aldatu\nNormalean argumento hauek inguru arrazistak, matxistak eta, orokorrean, faxismoarekin lotutako inguruetan. Adibide batzuk:\nPertsona beltz bat zurien taberna batean sartzea: arazoak bilatzen ari da.\nNeska batek gona motza eramanez: gizonezkoei probokatzen ari da.\nEskolako bulling egoeretan, ikasle ahul batek biolento bati gaizki begiratu dio: probokatu dio.\nJatorrizko kontzeptua "Victim blaming" da, William Ryan psikoloagoak lehen aldiz erabilita bere Blaming the Victim liburu klasikoan. Liburu horretan Daniel Patrick Moynihan egilearen The Negro Family: The Case for National Action liburuaren ideiak kritikatzen zituen. Ryanen arabera Moynihanek pobreziaren errua pobreei beraiei botatzen zien, pobreen kultura egiturei. Kontzeptua lasten biktimen defendatzaileek jaso zuten.\nBortxaketa kasuetan erabiltzen diren zurigarriakAldatu\n2016ko Sanferminetan izandako taldeko bortxaketan akusatuen defentsa horrelako kontzeptuetan oinarritu zen: biktima ez zuen oihu egin, erasotzaileekin aurretik hitz egiten egon zen, bera bakarrik zebilen festetan, bortxaketa gertatu zenean ez zen mugitzen... Kanpaina desberdinek horrelako zurikerien gezurra azaldu nahi izan dute horrelako argumentuekin:\nGona motzak ez du bortxaketa eragiten, bortxatzaileak eragiten du baizik.\nGauez bakarrik ibiltzea ez du bortxaketa eragiten, bortxatzaileak eragiten du baizik.\nMaite jolasetan ibiltzea ez du bortxaketa eragiten, bortxatzaileak eragiten du baizik.\nMozkortzea ez du bortxaketa eragiten, bortxatzaileak eragiten du baizik.\nMezua, laburbidua, zera dio: biktimak inoiz ez du bortxaketa baten errua, bortxatzaileak baizik. Horrelako kanpainen zabaltzearen aldeko kolektiboek fokoa emakumeen gainean jarri beharrean, gizartean jarri nahi dute, ez emakumeei haien burua hobeto babesteko baizik eta gizarteak garbi izan dezan bortxaketa ez dela zilegi.\n↑ https://web.archive.org/web/20060904104748/http://lilt.ilstu.edu/gmklass/pos334/archive/ryan.htm Illinois state U. archives.


Letrak kalekantoitik - Librería papelería El Arruí\nLetrak kalekantoitik. Hitzen ibilerak, esapideen abenturak, esaeren sekretuak: altxorraren giltzak\nLertxundik esapide, erranairu eta hitz bitxien bilduma honetan barrena galtzeko gonbitea luzatu digu Letrak kalekantoitik liburuan. Hizkuntzaren korpusa du aztergai: ahozko tradizioa, idatzizkoa, Euskal Herrikoa eta Europa osokoa aurkiz eta ifrentzuz jarri eta azpil berriak, lotura ezkutuak eta azalpen sujerentziaz beteak ematen saiatu da. Gai zaharrak, betiko eta betirako gaiak, era moderno eta gustagarri batean ekarriak. Hautaketa lana izan da, ezinbestez, Lertxundirena; batzuetan, hitz bitxi baten gorabehera kontatzen digun bezala, hurrengoan, kantu baten alderdi ezkutua bistaratzen digu, eta bestean, gaur egun ere erabilgarria izan daiteken esamoldea jartzen digu begien aurrean. Baina beti aurkituko dugu hausnarketa interesgarriren bat, beti zerbait berri, baita mila aldiz ukitu diren gaietan ere.


Urola Kostako HitzaErrezil Archives - Page 87 of 87 - Urola Kostako Hitza | Page 87\nBerdintasuna gai hartuta, kafe tertulia izango dute Errezilen ostiralean\nNork: Urola Kostako Hitza\t- maiatza 15, 2013\nSaiaz Gizarte Zerbitzuetako Udal Elkarteak antolatuta, ostiralean berdintasunaren inguruko kafe tertuliak egingo dituzte Errezilen, Borondegin. 15:00etan izango da saioa; gazteekin, berriz, maiatzaren 24an elkartuko dira....Read More\nErrezilgo herri eskolan Europaren Eguna ospatu dute\nNork: Nerea Uranga\t- maiatza 10, 2013\nErrezilgo San Martin Herri Eskolan HAZIren (Eusko Jaurlaritzaren Landa eta itsas ingurunearen garapenerako korporazioa) Europe Direct zerbitzuak Europaren Eguna ospatu du gaur. Errezilgo ikasleek eta Bidegoiango ikastetxeko Lehen Hezkuntzako ikasleek festa ekitaldia egin dute. Urkome Nekazaritza...\nSarreretan ehuneko16ko jaitsiera aurreikusi du aurten Errezilgo Udalak\nNork: Ane Olaizola\t- maiatza 9, 2013\nErrezilgo Udalak onartu ditu 2013ko aurrekontuak. Sarrerak behera egingo dutela aurreikusi, eta gastuak murriztu egin ditu iazkotik, udalaren «egoera ekonomiko txarraren ondorioz». Aurrekontu orokorra 772.962, 50 eurokoa izango da, eta sarrerak adinako gastuak izango dituelakoan da...\nErrezilgo sagardo onena, Mugarrieta baserrikoa\nNork: Onintza Lete Arrieta\t- Api 29, 2013\n“Eguraldia oso lagun izan ez bazen ere, 150 lagun inguru bildu ziren Errezilgo frontoian sagardo probaketan, eta jendea gustura egon zen”, azaldu dute Gaztetandik kultur elkartetik. 17 baserritako sagardoa probatzeko aukera izan zuen jendeak asteburuan Errezilen,...\nKalean da ‘Errezildarren ateraldiak’ liburua\nNork: Nerea Uranga\t- Api 23, 2013\nErrezildarren ateraldiak liburua aurkeztu zuten joan den larunbatean Errezilgo udaletxean, aretoa jendez beteta zela. Laxaro Azkunek, Imanol Lazkanok eta Joan Jose Eizmendi Loidisaletxe-k egin eta Uztarria Komunikazio Taldeak argitaratu du, Domusaren eta Errezilgo Udalaren babesarekin. Biztanle...\nUztarriak 'Errezildarren ateraldiak' liburua saltzeko postua jarriko du plazan, Liburuaren Nazioarteko Egunean\nNork: Uztarria Azpeitiko Ataiye\t- Api 22, 2013\nAzpeitia eta Errezil arteko errepidea bihar eguerdian irekiko dute\nNork: Nerea Uranga\t- Api 17, 2013\nGI-2634 errepideko Azpeitia eta Errezil arteko errepidea bihar osteguna, apirilaren 18an, 12:00etan irekiko dute ibilgailuentzako. Otsailaren erdialdean izandako luizi baten ondorioz itxita eduki dute errepidea, 21,100 kilometro puntuan. Bitartean, 70 metroko altuera zuen ezponda bat egonkortu...\nErrezilgo euskararen bizitasuna, liburuan jasoa\nNork: Uztarria Azpeitiko Ataiye\t- Api 16, 2013\nInkomunikatuta dago Errezilgo Larrate baserria, luizi baten ondorioz\nNork: Ane Olaizola\t- Api 12, 2013\nAzpeitia eta Errezil arteko GI-2634 errepidean gertatutako luiziaz gain, beste lur jausi batek ere kalteak eragin ditu Errezilen. Artzailuz bailaran lurra mugitu zen berriz larunbatean, Errezil herrigunetik kilometro batera, Azpeitiko norantzan. Larrate baserrirako bidean gertatu zen...\n« Aurrekoa 1 … 85 86 87


Donibane Lohizunen, heldu eta gazte — dantzan.eus\nHemen zaude: Hasiera › Komunitatea › Duguna - Iruñeko dantzariak › Donibane Lohizunen, heldu eta gazte\nDonibane Lohizunen, heldu eta gazte\nDugunako txiki zein nagusiak, Donibane Lohizuneko kaiaren ertzean. Argazkia: Hasier Moreno\nBesta Berri egunez, ekainaren 3arekin aurten, Donibane Lohizunera abiatu gara, autobusa bete dantzari, txiki nahiz heldu. Begiraleak taldeko lagunek Udaberria Dantzan jaialdia antolatu dute beste behin eta gu gonbidatu, Gasteizeko Jare, Añorgako Arkaitz, Ezpeizeko Xiberoko Jauna, Erandioko Trabudu eta Bidarraiko dantza taldeekin batera.\nGoizean, heldu bezain laster, karrika-ingurua eta txikien taldeen dantza emanaldia. Gureek soka-dantza prestatu dute eta hainbat lagun atera dituzte dantzara.\nDugunako txikiak soka-dantzan\nDantzari gazte asko ekarri ditugu helduen taldean ere eta haiek ere atera ditugu dantzara goizeko emanaldian. Sanferminetako trokeo-dantzetako makil-txikiena eta makil-handiena eman ditugu 2 zortzikotetan.\nArgazkia: Hasier Moreno\nDantzarako unea itxaroten\nBazkalondoan talde nagusion emanaldia. Gu azkenaurrekoak gara dantzan eta beraz ia bi ordu ditugu gure txanda heldu aurretik. Denbora egiteko Leon Gambettaren karrikatik karrikadantzan abiatu gara gora eta behera, aspertu eta eskolaren plazan pausatzera eseri garen arte. Euri xorta batzuk ere bota ditu, baina azkenean eutsi dio. Eta ia 18:30ak pasata zirenean heldu da gure txanda. Betraoiarena, Arri-arri mandoko, Iruñeko ferietan eta Ama begira zazu eman ditugu.\nShanti Diaz, Julen Leuza eta Ibai Indart aritu ziren gaitan\nEgun luze bezain goxoaren zaporearekin itzuli gara Iruñera.


Indiako ozeanoa - Wikipedia, entziklopedia askea.\nAfrika, Asia, Ozeania eta Antartikaren arteko ozeanoa\nIndiako ozeanoa Lurreko hirugarren itsasoa da zabaleraz: 75.000.000 km². Iparraldean Asia du, hegoaldean Antartika, mendebalean Afrika, eta ekialdean Australia. Batez besteko sakonera 4.210 metrokoa da. Gehienekoa, berriz, 7.450 m, Javako osinean.\nAfrika, Asia, Ozeania, Antartika\n20°S 80°E / 20°S 80°E / -20; 8020°S 80°E / 20°S 80°E / -20; 80\nbatez bestekoa: 4.210 m\nhandiena: 7.450 m\nIndiako ozeanoaren mapa batimetrikoa\nOzeano gaztea izateagatik (lehen Madagaskar, India eta Australia lotuta zeuden), urpeko mendilerroak daude; haien artean: berrogeita hamar gradukoa (90° E meridianoan iparraldetik hegoalderantz), edota Chagos-Laccadivekoa (Lakshadweep, Maldivak eta Chagos uhartek lotzen); gainera Maskareinak ‘plateau’ Madagaskar ekialdetik Rodrigues uharteraino (2.000 km.), eta hegoaldean Kerguelen uharteak nolabaiteko azpikontinentea.\nEkuatorearen iparraldean monzonikoa da, urritik apiril arte ipar-ekialdeko haizea dabil; maiatzetik urri arte haizeak hego eta mendebaldekoak dira. Aldaketaren aroan zikloiak agertzen dira noizean behin Arabiako itsasoan eta Bengalako golkoan. Ekuatorearen hegoaldean haizeak oro har ez dira hain zakarrak, hala ere udan zikloi batzuk agertzen dira Maurizio aldean.\nIndiako ozeanoa beroena da iparraldean; baina hegoaldean icebergak hegoko 45° graduraino hel daitezke; 65° gradutik hegoalderantz icebergak ikustea arrunta da.\nAzaleko salinitatea 1.000ko 32tik 37ra izaten da.\nMonzoneko zikloak jakitea erabilgarria zen marinelentzat; horrela Indonesiatik Madagaskarraino joan ziren antzinako malgaxeak. I. eta II. mendean Erromatar inperio eta Indiako hegoaldeko artean merkataritza nabarmenekoa zen.\n1497an, Vasco da Gama Portugaldik Indiara heldu zen, eta haren erreinuak espezieen merkataritzaren onura lortu zuen. XVII. mendean beste europar batzuk heldu ziren (herbeheretarrak, britainiarrak eta frantsesak batez ere).\n1869an Suezko kanala ireki zen, eta Indiako ozeanoaren eta Europaren arteko bidaia denbora nabarmen laburtu zen, Mediterraneoaren bidez.\n2004ko abenduaren 26an tsunami handi batek 226.000 lagun hil zituen, eta beste milioi bat etxe gabe utzi zituen.\nChagos (Indiako Ozeanoko Britainiar Lurraldea)\n↑ Euskaltzaindiaren 52. araua: Munduko geografiako zenbait izen (mendiak, ibaiak, itsasoak). euskaltzaindia.eus (Noiz kontsultatua: 2016-7-25).\nMultimedia: Indian Ocean\nAzken aldaketa 18 martxoa 2022(e)an, 00:50(e)tan\nOrriaren azken aldaketa: 18 martxoa 2022, 00:50.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Lan giroko harremanak (Zeharkako Ikasgaia)" genre_facet:"Curriculumeko baliabideak" author_facet:"Euskadi. Hezkuntza, Unibertsitate eta Ikerketa Saila" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Lan giroko harremanak (Zeharkako Ikasgaia) Generoa / Forma: Curriculumeko baliabideak Egilea: Euskadi. Hezkuntza, Unibertsitate eta Ikerketa Saila Egilea: Elhuyar Hizkuntza Zerbitzuak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


GAZTE BIDEAN online - Albisteak - Zumarraga\nZumarraga eta Urretxuko udalek hainbat neurri eta aldaketa ari dira egiten udal zerbitzuetan bizi garen ezohiko eta egoera aurrean, etxetik ateratzen uzten ez gaituen egoeraren aurrean, alegia. Ohar honen bidez Nerabeentzako aisialdi hezitzaileko udal zerbitzuan - Gazte Bidean zerbitzuan- martxan jarritako hainbat aldaketa jakinarazi nahi dizuegu.\nKarrika enpresak kudeatutako Gazte Bidean zerbitzuak 10 urte daramatza aisialdi hezitzaileko jarduerak eskaintzen eta dinamizatzen bi herrietako 12-17 urte bitarteko nerabeentzat, Iparragirre plazako ekipamenduan, asteazken igande bitartean arratsaldez, baita herri mailan sortzen diren ekimentan parte hartzen ere.\nKonfinamendu garai honetan ekipamendua itxita egon arren zerbitzua irekia mantenduko dela jakinarazten dugu, izan ere, sarean, online, dinamizatuko dituzte hainbat jarduera eta bide horretan ere egongo dira prest nerabeekin hitz egiteko eta harremanetan jarraitzeko. Zerbitzu hori asteazkenetik igandera, betiko ordutegia, 16:30etatik 20:30etara eskainiko dute.\nSalbuespenezko egoera dela eta, egoera horrek irauten duen bitartean, arreta eman beharreko adin-tartea zabaltzea erabaki da, eta zerbitzua 7 eta 12 urte bitarteko haurrei eta haien familiak eta arduradunei ere eskainiz.\nHorregatik guztiagatik, adierazitako ordutegian, haurren eta gazteen interesekoak izatea espero dugun hezkuntza-aisialdiko edukiak eta proposamenak eskainiko dira. Era berean, helduek egiten dituzten kontsulta guztiei erantzungo zaie.\nGazte Bidean zerbitzuak dei berezia egiten die ideiak eta proposamenak emateko prest dauden pertsona guztiei, bereziki gazteei online zerbitzu hau herritarrentzat interesgarria eta onuragarria izan dadin. Erabiliko diren hedabideak, funtsean, posta elektronikoa, hangouts, whatsapp, facebook Instagram eta udal webguneak izango dira.\nZerbitzu berri honen laguntza jaso dezaketela uste duten gazteak, haurrak, familiak edo arduradunak Gazte Bidean zerbitzuarekin harremanetan jar daitezke honako komunikazio-kanal eta sare sozialen hauen bidez:\nPosta elektronikoa: http://gaztebidean@gmail.com\nFacebooka: Gazte Bidean\nJasotzen diren elkarrizketa, dei edo Whatsapp guztiek izaera pertsonala eta konfidentziala izango dute.\nAmaitzeko, adierazi nahi dugu online zerbitzuen iraupena ahalik eta laburrena izatea espero dugula, laster, berriro ere, aurrez aurre, Gazte Bidean zerbitzuko hezitzaileek nerabeekin bildu ahal izateko Iparragirreko ekipamenduan. Horretarako denon lankidetza eta erantzunkizuna beharrezkoa dugu.


Jaime Valverde (Kafie eta berba): "Antzerkia gure kulturaren funtsezko alor -eta altxor- bat da" — Gaztezulo\nJaime Valverde (Kafie eta berba): "Antzerkia gure kulturaren funtsezko alor -eta altxor- bat da"\nJaime Valverde (Kafie eta berba): "Antzerkia gure kulturaren funtsezko alor -eta altxor- bat da" https://www.gaztezulo.eus/albisteak/jaime-valverde-kafie-eta-berba-quotantzerkia-gure-kulturaren-funtsezko-alor-eta-altxor-bat-daquot https://www.gaztezulo.eus/albisteak/jaime-valverde-kafie-eta-berba-quotantzerkia-gure-kulturaren-funtsezko-alor-eta-altxor-bat-daquot/@@download/image/argazkia-jaime__1449174218.jpg\nMusikaz eta literaturaz haratago, antzerkiak ere Durangoko Azokako egitarauan tarte geroz eta handiagoa du. Hori indartzeko asmoz lanean ari den eta bihar 12:00etan nagusituko den ‘Kafea eta berba’ espazioaren antolatzailearekin izan dugu, Durangoko Azokaren harira, bigarren elkarrizketa.\nBihar, larunbata, egingo duzue ‘Kafie eta berba’ Durangoko Azokan. Zein da espazio honen jomuga?\nEuskal antzerkiari buruzko solaserako espazioa izanik, liburu salmentaz eta ikuskizunez gain, Szenatokia gunearen atzetik gabiltzan elkarteok (San Agustin Antzokiak eta EHAZEk) antzeman genuen euskal antzerkiak duen gabezietako bat eztabaida eta komunikazio guneak direla. Helburu horrekin planteatzen dugu urtero: euskal kulturaren ekitaldirik garrantzitsuenean antzerkia ere mintzagai izan dadin.\nNoiz antolatu zenuten lehen aldiz?\nDuela hiru urte antolatu genuen estreinakoz. Aurten, beraz, hirugarren aldia izango da. Lehenengo urte hartan Catriona Campbell antzerkilari eta ikerlari eskoziarra gonbidatu genuen eta egoera soziopolitikoaren eta antzerkiaren arteko harremanaz mintzatu ginen, Oier Guillan, Ixabel Etxebarria eta Josu Kamara ere tartean zeudela.\nAurten antzerki eskolak mintzagai izango dituzue. Hitzorduaren aurrerapenik egin dezakezu?\nAntzerkiaren esparruan proposa daitezkeen gaien artean, erabat funtsezkoa da irakaskuntzaren eta transmisioaren gaia. Gure proposamena mahai-inguru horizontala egitea da. Solas ireki bat non antzerkiaren irakaskuntzan aritzen diren eragileak (irakasle zein ikasle, profesional zein amateur, haur zein helduen eskolak...) protagonista diren. EHAZEren aldetik moderatzaile eta gidoi orokor bat eskaintzen dugu, eta hortik aurrera parte hartzaileen eztabaidak bere bidea egingo du.\nZein da urtetik urtera espazio hau antolatzeko jarraitzen duzuen dinamika?\nUrtero gai erakargarri bat aukeratzen saiatzen gara, eta asko dira antzerkiaren inguruan jorratu beharrekoak. 2013an egoera soziopolitikoa eta antzerkia; 2014an antzerki sorkuntzak sustatzeko deialdiei buruz aritu ginen, eta deialdion antolatzaile zein irabazle zenbaitek parte hartu zuten. Aurten antzerki eskolak. Hiru kasuetan mahai-inguru formatuarekin; aurreko bietan hizlariak aukeratu badira ere, aurten deialdi ireki bat egitea erabaki dugu, parte-hartzaileagoa.\n50. urteurrenaren harira are bereziagoa izango da aurtengo ‘Kafie eta berba’? Zertan bereiziko da aurreko edizioekin?\nUrteurrenarekin, Azokaren antolakuntzaren aldetik nabarmendu nahi izan den alorretako bat gazteen presentzia izan da. Azken finean, 50. urteetara ailegatzean, plantea daitekeen asmorik onena beste 50 urte irautea da, eta horretarako belaunaldien arteko transmisioa indartu beharra dago. Gazteak dira euskal kulturaren bermea, baita antzerkiaren kasuan ere, noski. Horrek, besteak beste, pentsarazi zigun irakaskuntza hartu behar genuela hizpide 50. urteurren honetan.\nEspazio honen antolatzailea izanik zein balorazio egiten duzu ‘Kafie eta berba’ ekimenaren ibilbideaz?\nIbilbide laburra dugu eta esan daiteke finkatzen ari dela oraindik. 2013. eta 2014. urteetan egindako saioen balorazioa positiboa izan zen, nahiz eta 2014an entzule gutxiago etorri. Hain zuzen, jendearen partaidetza da funtsezkoa. Aurten ere Azoka bukatutakoan egingo dugu balorazioa, eta horren arabera jokatu hurrengo urtean.\nZein da, zure ustez, gaur egun antzerkigintzak duen egoera Euskal Herrian?\nAntzerkia, oro har, ez da gehiengoak maite duen genero bat; zinema, musika, edo literatura baino askoz baztertuago dago gizartearen zaletasun-eskalan. Euskaraz egiten denak, gainera, leku txikiagoa du oraindik. Hala ere euskal antzerkiak eutsi egiten du, txikitasun horretatik, eskaintza gero eta anitzago eta kalitate handiagoko batekin.\nEta antzerki eskolek zein egoera dute?\nAntzerkiak behar duen ekosistemaren hutsune kezkagarrienetako bat irakaskuntza da, hain zuzen. Urte asko eman dugu erreferenterik izan gabe, han-hemenkako esperientzia isolatuekin aurrera eginez. Antzerkia euskaraz ikastea kimera bat izan ohi da, eta horregatik nabarmendu beharra dago Aulesti Topaketen ekarpena, Artedramaren ekimenez, basamortu horretan oasi ia bakarra izan baita hamar bat urtez. Orain, azkenean, eremu publikotik heldu da hainbeste behar genuen Goi Mailako Eskola, irailean lehenengo kurtsoarekin hasi dena, eta benetan txalotzekoa da administrazioak euskararen alde egin duen apustua proiektu horretan. Gauzak ondo bidean, Eskola hori egundoko hauspoa izango da etorkizuneko antzerkigintzan, bizirauteko sostengua ematen bazaio behintzat.\nEta zentzu horretan, zenbaterainoko garrantzia du zure ustez topaketa honek, Durangoko Azokaren baitan, Euskal Herriko antzerki eskolentzat?\nGoi Mailako Eskola horren agerpenak eratzen duen paisaia berrian, baina baita bestela ere, oso garrantzitsua da topaketa hau, gure ustez. Irakaskuntzan aritzen diren lagunei eta ezagunei entzunda badakit eskolen arteko elkarlan edo behintzat harreman bat izatea asko erraztuko lukeela bakoitzaren lana: esaterako, materiala trukatzeko. Baina edozein modutan, geure aldetik gonbitea eta espazioa eskaini besterik ezin dugu egin, hortik aurrera interesatuek ematen dioten garrantziak beteko du espazioa modu batera ala bestera. Azken finean, horretan diharduen jendeak ikusiko du noraino izan daiteke interesgarria parekoekin bildu eta hitz egitea.\nAntzerkigintzak badu nahikoa tarterik Durangoko Azokan?\nLehen komentatu bezala, antzerkiak ez dauka pisu handia gizartean, tamalez. Gehitu horri Azokak tradizioz izan duen izaera: antzerkia ez da ez liburuetan ez diskoetan kabitzen, eta Durangon daukan tartea horren araberakoa da. Gainera, Szenatokiaren kokaleku fisikoak, Azokaren erdigunetik 300 bat metrotara, ez du laguntzen bisitari kopuruan. Hala ere gu lanean ari gara urtez urte antzerkiaren tarte hori gero eta handiago izateko. Gauza bat argi dago: antzerkia gure kulturaren funtsezko alor -eta altxor- bat da.\nAurrerantzean zein izango da ‘Kafie eta berba’ ekimenaren erronka nagusia?\nEkimen guztiekin bezala, ikusgarritasuna eta partaidetza lortzea da erronka. Ahalegindu behar gara bisitariak gurera erakartzen. Erronka gogorra da dinamikak nahiko ihartuta daudelako Azokan. Iruditzen zait jende asko urteroko erromesaldian baletor bezala hurreratzen dela askotan, betiko lekuak bisitatzeko eta betiko gauzak egiteko. Oso gauza euskalduna hain zuzen. Dinamika horietan antzerkiarekin zerikusia duten proposamenak, Kafie eta Berba barne, txertatu beharko genituzke.\nAmaitzeko, zer erranen zenieke GAZTEZULOko irakurleei?\nKitzikatuko nituzke Azokara beste modu batez etor daitezen. Uste dut, gainera, oso osasungarria dela ohiturak aldatzea. Azokak daukan ezerosotasunetako bat jende pilaketa da, edo espazio berberetan ordu piloa ematea. Szenatokira gerturatzeko gonbitea egingo nieke irakurleei, gutxitan bisitatutako gune hori ezagutzeko. Ez daukagu beste gune batzuek duten ekitaldi sorta, baina dauzkagun proposamenak oso interesgarriak dira, eta desberdinak. Kafie eta Berbaz gain, antzerki maratoia igandean, "Eskutitzak" antzezlana astelehenean eta euskal zirkoaren erakustaldia asteartean, adibidez.\nLiher taldearen kontzertua gaur Donostian


Atari:Hezkuntza/Bigarren Hezkuntza/Emakumeak Wikipediara - Wikipedia, entziklopedia askea.\nAtari:Hezkuntza/Bigarren Hezkuntza/Emakumeak Wikipediara\nWe Can Edit posterra\nEmakumeak Wikipediara diogu Wikipedia delako munduaren errepresentazio bat. Mundu osoan kopuru antzekoetan jaiotzen dira gizon eta emakumeak (107 gizon jaiotzen direnero 100 emakume jaiotzen dira) eta heriotza-tasa altuagoak direla eta, 101 gizon daude 100 emakumeko. Hala ere, patriarkatuak emakumeei historian zehar izan dien paperak eta Entziklopedia zein liburuetan gizonek jokatutako paperari eman zaion garrantziak eragina izan du Wikipedian dauden emakume eta gizon ratioen artean. Orrialde honetan egoeraren inguruko hainbat datu eskaintzen ditugu, soluzioa emateko lehen pauso gisa.\nHautatutako artikuluko protagonistaren jakintza arloaren arabera, diziplinatako oinarrizko konpetentzia jakin batzuk edo beste batzuk landuko dira.\nProiektu honen lehen fasea Wikipedia:Genero oreka orrialdean ditugun datuak aztertzea izan daiteke. Zergatik daude emakume gutxiago gizonezko baino? (Testu hau idazterakoan, 2020an, proportzioa: % 17 vs % 83). Zergatik lanbiderik ohikoenak ez datoz bat? Ikuspegi kritikoarekin landuko dugu horrela historia eta gizartea.\nBigarren pausoa landu nahi dugun emakumeen zerrenda bat egitea izango da. Izan daitezke lantzen ari garen gai batekin lotuta, esparru zientifiko batean lan egin dutenak, gure herriko emakume ezagunak. Ez dugu zertan bilatu sortu gabe dauden artikuluak: existitzen direnak hedatzea eta hobetzea ere ariketa izan daiteke. Falta diren artikuluak aurkitzeko bide asko daude. Horietako bat Wikiproiektu:WikiEmakumeok/5000 emakume zerrenda kontsultatzea da. Bertan daude falta zaizkigun hainbat emakume garrantzitsu, eta dinamikoki gaurkotzen da. Zerbait zehatzago bilatzeko, PetScan erabil dezakegu (ikus argibideetarako); adibidez, hemen duzu ingelesezko eta gaztelaniazko Wikipedian dauden baina euskaraz ez dauden emakumezko biologoak. Aukera dugu, baita, emakume jakin baten inguruan idatzi baino, emakumeek gertakari baten izan duten papera edo sufritu dutenari buruz idazteko.\nHurrengo pausoa biografia horiek idaztea izango da. Horretarako beste hizkuntza batean dagoena itzul daiteke, liburuetan arakatu edo biografia hori sortzeko irakasleak eman duen testua moldatu. Ez da beharrezkoa biografia oso luzea egitea, nahikoa da emakume hori zergatik den famatua azaltzen duen testu bat osatzearekin. Gomendio bezala, Proba orrian lan egin dezakegu, eta testua zuzenduta dagoenean zuzenean artikulu berri gisa sortuko dugu.\nAmaieran, ikasle bakoitzak sortu duen emakumea zein den eta zergatik den garrantzitsua Wikipedian egotea azaldu dezake klasearen aurrean. Edo beste ikasgeletako publiko zabalagoa bila daiteke.\nWikiproiektu:WikiEmakumeok: emakumeen biografiak sortzeko proiektua\nEmakume bertsolariak Txikipediara, Orokietako LH 6ko ikasleekin egindako lana.\nBakarne Atxukarro Estomba: Gizalabak.\nOrriaren azken aldaketa: 18 martxoa 2021, 13:58.


Balio Faktoriak berriz zabaltzen ditu ateak Arcadi Oliveresekin eta Puro Luegoren erritmoarekin - Factoría de Valores\n13/09/2018 Factoría de Valores, Factoría de Valores Arcadi Oliveres, Arcadi Oliveres, ikasturtea, inaugurazioa, puro luego\nBalio Faktoriak berriz zabaltzen ditu ateak Arcadi Oliveresekin eta Puro Luegoren erritmoarekin\nSETEMen hilabete batzuk lanean tinko eman eta gero, 2018-19 ikasturteko programazioa prest dugula iragartzeko moduan gaude. Atondu ditugun prestakuntza eraldatzaile ugariak ezagutarazteko, gonbidatu egiten zaitugu irailaren 26an, asteazkena, egingo den ekitaldira, Gasteizko Aldabe gizarte-etxeko ekitaldi-aretoan, 18:30ean.\n‘Comprender el mundo para transformarlo. Kontsumotik errealitatea eraldatuz’ izeneko jardunaldi horretan, Arcadi Oliveres eta Puro Luego taldea izango ditugu lagun, Angela Davisen hitzetan inspiraturik: “Mundua errotik eraldatzea posible balitz bezala jokatu behar dugu, eta etengabe jokatu behar dugu horrela”.\nArcadi Oliveres ospe handiko ekonomista eta aktibista bat da, beste batzuetan ere gurekin izan dena, errealitatea hainbat ikuspuntutatik aztertzeko. Berak parte hartu eta gero, ekitaldiari amaiera emateko, Bilboko Puro Luego taldearen kontzertua izango dugu. Beraiek honela definitzen dute beren burua: “ustekabez beteriko kutxa bat, non geure estilo musikala aurkitu dugun, pink punk aldarrikatzaile emozionala”.\nAurretik, faktoriaren programazioa ezagutaraziko dugu, urritik urtarrilera bitarteko hilabeteetarako, eta gure elkartasun-auzolandegiei buruz arituko gara. Aipatutako denbora-tarte horretan, hainbat prestakuntza izango ditugu ekofeminismoari buruz, haur-jokoen kontsumoari buruz, edo kontsumo kapitalistaren eta zoriontasunaren, generoaren edo indarkeria matxisten artean dagoen loturari buruz. Programazio osoa duzu eskuragarri HEMEN.\nSarrera libreko ekitaldia izango da, aretoa bete arte. Ez pentsatu bi aldiz, etorri!\nUda eraldatzailea izan 2020ko elkartasun auzolandegietan\n20 aztertutako arropa marketatik, guztiek alboratzen dituzte soldata duinak. Haritik tira!\nAski da! Gure lurraldeen eta gure gorputzen aurkako indarkeriarik ez!


Objektu galduak: entregatu eta berreskuratu\nObjektu Galduen Bulegoaren eginkizuna da Andoaingo udalerrian, edozein herritarrek aurkitutako objektu guztiak bildu, sailkatu eta itzultzea.\nUdaltzaintzaren egoitzan dago, Extremadura kalea 11.\nZer egin bidean objekturen bat aurkituz gero?\nKalean aurkitutako objektuak Ataria - Hiritarren Arreta Zerbitzura (Udaletxea) edo Udaltzaintzaren egoitzara eraman daitezke.\nObjektua entregatzen duen pertsonaren datuak jasoko dira.\nObjektua entregatu izanaren egiaztagiri bat emango zaio, non adieraziko zaion, objektua entregatzen den egunetik kontatzen hasita 2 urte igaro ondoren, jabea azalduko ez balitz objektua berarentzako eskatu ahal izango duela.\nObjektua entregatzen den egunetik kontatzen hasita 2 urte igaro ondoren, objektua aurkitu duen pertsonak eska dezake.\nTelefono mugikorrak eta informatikako gailuen kasuan, datu pertsonalen babesa dela eta, ez da aukera hori izando.\nAurrez aurre: Udaltzaintzaren egoitzan, Extremadura 10 egunero edozein ordutan edo Ataria-Herritarrentzako Arreta Zerbitzua (Udaletxeko beheko solairuan) astelehenetik ostiralera, 8:00etatik 14:30ra.\nTelefonoz: informazioa eska daiteke 943 300 830 (Udaletzea) edo edo 900 300 819 (Udaltzaintza) telefonoetara deituz.\nKode Zibila 614 artikulutik 617. artikulura.\nKode Zibila onartzen duen 1889ko uztailaren 24ko Errege Dekretua\nKode Penala onartzen duen azaroaren 23ko 10/1995 Lege Organikoa\nBehin egiaztatuta objektuaren propietatea, objektua itzuli aurretik eskatzaileak entregatu izanaren egiaztagiri bat sinatu beharko du.\nGalduriko objektu edo jabe ezezagunaren jabekuntza desegokia\n253. artikulua: Hirutik sei hilabeterako isunaz zigortuak izango dira, irabazinahian, galduriko objektua edo jabe ezezagunaren jabekuntza desegokiaz baliatzen direnak, beti ere bi kasuetan jabetutakoaren balioa 400 eurotik pasatzen bada.\n623.4. artikulua: Lautik 12 egunerako iraupeneko kokapenaz edo batetik 12 hilabeterako isunaz zigortuak izango dira jabekuntza desegokiaz baliatzen direnak, 400 euro azpiko kantitatean.\nDBEB kodea: A27\nFitxategiaren xedea: Izapide judizialekin, administrazio-prozesuekin, arau-hauste eta zehapenekin, ibilgailuekin, adierazpenekin, txostenekin, salaketekin eta argiketekin zerikusia duten datu pertsonalak biltzen dituen fitxategi automatizatua\nAurreikusitako lagapenak: Andoaingo Udaleko lansailak, Epaitegiak, Ertzaintza eta Estatuaren Segurtasuneko Indar eta Erkidegoak.


BILBAOAURRERA 2022 | KULTURAKO ETA SORKUNTZAKO PROIEKTUEN POLTSA – Bilbao Kultura\nHome » BILBAOAURRERA 2022 | KULTURAKO ETA SORKUNTZAKO PROIEKTUEN POLTSA\nKulturako eta sorkuntzako proiektuen poltsa\nBILBAO 2022 PLANAREN BARRIAN BILBOKO UDALAK EGIKARITUKO DITUEN KULTUR ETA SORKUNTZA PROIEKTUAK HAUTATZEA\nCOVID-19ak eragindako osasun krisia oso desafio larria izaten ari da mundu osoan, eta, osasunari ez ezik, eragin larria ekarri die gizarte- eta ekonomia-arloei ere. Munduko hiri eta eskualde guztiak ari dira ziurgabetasunezko egoera bati aurre egiten, dela ekonomia-jarduerari dagokionez, dela horrek enpleguan eta beste arazo sozial askotariko batzuetan duen eraginari dagokionez.\n2020an eta 2021ean, Bilboko Udaleko talde politiko guztiek onetsi zituzten Bilbao Aurrera 2020 eta 2021 planak, neurriak zekartzatenak Bilboko gizarte-kohesioaren alde eta ekonomia, enplegua eta kultura suspertzearen alde.\nCovid-19aren bilakaerak ekarri duen egoeraren aurrean proposatu da Bilbao 2022 Plana: 21 neurri Covid-aren ondorioen kontra (aurrerantzean Bilbao 2022 Plana deituko diogu), neurrien proposamen bateratu bat, 2022an Bilbo suspertzearren gizartearen, ekonomiaren eta kulturaren aldetik, inor atzean utzi gabe.\nKultur eta sorkuntza proiektuak hautatzeko deialdi hau Bilbao 2022 Planaren barruan dator. Zehazki, neurrien hirugarren atalean dator, kultur eta sorkuntza industriari buruzkoan, garrantzi handiko sektorea baita gizarte- eta ekonomia-garapenerako, eta ekarpen nabarmena egiten baitu Uriko kultura dinamizatzeko orduan, zeina pertsona autonomoek, enpresa txiki eta ertainek, mikroenpresek eta elkarteek eratzen duten sektore bat baita, oso modu berezian pairatu ditzakeena pandemiaren ondorioak.\nHorregatik guztiagatik, eta egoera zail honetan sektore horri laguntzearren, Gobernu Batzordeak, 2022ko otsailaren 16an, honako oinarri hauek onetsi ditu: “Bilbao 2022 Planaren barruan Bilboko Udalak egikarituko dituen kultur eta sorkuntza proiektuak hautatzeko deialdiaren oinarriak”\nBILBOKO UDALAK 2021EKO BILBAO AURRERA PLANAREN BARRUAN GAUZATU BEHARREKO KULTURAKO ETA SORKUNTZAKO PROIEKTUAK HAUTATZEKO DEIALDIAREN OINARRIAK.\n1. Proiektuak hautatzeko deialdiaren xedea eta helburuak\nBilbao 2022 Plan hau abiarazten da Bilbon kultur jarduera sustatzearren eta COVID-19aren pandemiak Bilboko kultur eta sorkuntza sektoreko eragileei ekarritako ondorioak arintzearren.\nDeialdiaren xede nagusia da kulturaren eta sormenaren sektoreko profesional autonomoen, enpresen edo beste era bateko entitateen proposamenak jasotzea; gehienez ere bederatzi langile izan behar dituzte, eta egoitza nagusia Bilbon eduki behar dute. Proposamen horiek Uriko kultur jardueren programazioan sartuko dira 2022. urtean zehar.\nHautatuak izango diren eragileak ahalik eta askotarikoenak izan daitezen eta ahalik eta jarduera gehien eragitearren, hainbat proiektu-kategoria ezartzen dira, eta Udalaren diru-ekarpena ez da izango inolaz ere kontratu txikietarako ezarritako gehienezkoa baino handiagoa. Deialdi horren kontura, 30 proiektu hautatuko dira, gehienez ere, 3. puntuan ezartzen den diru-hornidurarekin.\n2. Poltsaren ezaugarriak\nDeialdiaren guztirako aurrekontua Bilbao 2022 Planerako 397.727 € da.\nGuztira, 30 proiektu hautatuko dira, kategoria hauetan banatuta:\nA Kategoria: 7 proiektu, 5.000 eurokoak.\nB kategoria:: 10 proiektu, 10.000 eurokoak.\nC kategoria:: 13 proiektu, 14.900 eurokoak.\nEsleituko den diru-zenbatekoa kategoria bakoitzerako izendatutakoa izango da, zehazki, eta ezingo da onartu tarteko diru-zenbatekorik edo adierazitakoaz besteko diru-zenbatekorik.\nProiektuaren zenbatekoan, era guztietako gastuak edo kostuak sartuko dira, salbu BEZa, zeina profesional, enpresa edo entitate onuradunari ordainduko baitzaio, dagokion zerga-tasaren arabera.\nKategoriaren batean ez bada aurkeztu behar beste proiektu, edo irizten bazaio aurkeztutakoek ez dutela behar besteko kalitaterik, aukeran izango da kategoria horretarako izendatutako dirua beste kategoria batean pilatzea, eta, beraz, gerta liteke gehienez ere hauta daitezkeen proiektuen kopurua aldatzea, inolaz ere gainditu gabe deialdiaren aurrekontu osoa (397.727 €).\nProiektuak hautatzeko eskumena izango duen organoa Balorazio Batzorde bat izango da , Bilboko Udaleko Kultura Saileko zinegotzia izango duena buru, eta Kultura Saileko zuzendaria eta Bilbao Ekintzako zuzendaria izango dituena kide, edo haiek eskuorde izendatzen dituztenak; bestalde, Kultura Saileko teknikari bat jardungo da idazkari moduan, hitz egiteko eskubidearekin, baina botoa emateko eskubiderik gabe. Jasotako proiektuen kopuruaren arabera, Balorazio Batzordearen lana samurtzearren, aldez aurreko txostenak eskatu ahal izango zaizkie Kultura Saileko edo Bilbao Ekintzako teknikariei, baina txosten horiek ez dira lotesleak izango.\n3. Proiektuen ezaugarriak\nAurkezten diren kultur eta sormen proiektuek lagundu behar dute Bilboko kultur programazioa eta bizitza aberastuko duten proposamenak eragiten.\nProiektuak 2022an garatuko dira.\nProiektuak edozein kultur edo sormen sektoretakoak izan daitezke. Deialdi honi begira, eta Kulturaren Euskal Behatokiak erabili ohi dituen sailkapenei jarraituz, honako jarduera hauek kultur eta sorkuntza sektorearen barruan daudela joko da:\nHizkuntzaren arloko industriak\nOndarea eta folklorea\nArtikulazio zerbitzuak (artearen arloko hezkuntza, bitartekaritza, ekitaldiak antolatu eta ekoiztea, kultur aholkularitza eta kudeaketa…)\nKultur jarduera zeharkakoak\nProiektuen aurrekontuan jasota agertu beharko dira jarduera osoki egikaritzea, ordainsari propioak barne direla, kontratatutako langileen gastuak, azpikontratak, ekoizpen gastuak, guneak alokatzea, publizitatea eta beste.\nAurrekontuak bat etorri beharko du proiektuaren kategoriarako aurreikusitako diru-zenbatekoarekin (zein kategoriarakoa aurkezten den, hartarako aurreikusitako diru-zenbatekoarekin) Proiektuen aurrekontua diru-zenbateko aurreikusi hori baino handiagoa bada, egiaztatu beharko da baduela behar duen finantzaketa osagarria.\nProiektu guztiek egon beharko dute uneko osasun egoerari egokituta, eta bermatu beharko da beteko direla indarreko arauak, eta, bereziki, Covid-19ari aurre egiteko behar diren segurtasun-neurri guztiak (gehienezko jende-kopuruak, pertsonen arteko tarteak, bildu ahal diren pertsonen kopuruaren mugak, ordutegiak eta beste).\n4. Nork aurkez ditzake proiektuak?\nBilbao 2022 Plan honen deialdirako proiektuak aurkeztu ahal izango dituzte Bilboko kultur eta sorkuntza sektoreak ordezkatzen dituzten pertsona fisiko edo juridiko guztiek (4. puntuko zerrendan zehaztu dira), honako betekizun hauek betetzen badituzte:\nAutonomo moduan ari badira, edo enpresa txiki eta ertainen bidez, edo mikroenpresen bidez, edo elkarteen edo fundazioen bidez.\nSozietate-egoitza edo zerga-egoitza Bilboko udalerrian eduki behar dute.\nJarduteko gaitasun osoa eduki behar dute.\nEzin die eragin 9/2017 Legean (Sektore Publikoko Kontratuen Legea) ezarritako kontratatzeko debekuetako ezeinek.\nProiektua gauzatzeko kaudimen egokia eduki behar dute, eta, hori egiaztatzeko, nahikoa izango da frogatzea joan deneko hiru urtean beste proiektu bat, berdina edo antzekoa, gauzatu izana, diru-zenbatekoa zeukana deialdian hautatua izateko aurkeztu den proiektuarena adinakoa edo handiagoa.\nPertsona juridikoen kasuan, aurkezten duten proiektuak bat etorri beharko du haien estatutuetan edo fundazio-arauetan ezarritako helburuekin, objektuarekin edo jarduera-eremuarekin.\nEJZren barruan alta emanda egon beharko dira.\nEgunean egon behar dute tributu-obligazioen eta Gizarte Segurantzako obligazioen ordainketan.\nEzingo dute aurkeztu proiekturik Bilbao 2022 Planaren poltsarako ez administrazioek, ez sozietate publikoek, ez eta haiekin lotura duten edo haien mendeko diren entitateek ere.\nEzingo da aurkeztu 2022an Bilboko Udalaren Kultura Sailaren dirulaguntza izendun bat eduki duen proiekturik. Poltsan parte hartzekotan, beste proiektu bat aurkeztu beharko da, dirulaguntza jaso duenaz besteko bat.\nPoltsa honen ondorioetarako, Europako Batzordearen 651/2014 Erregelamenduan jasota datorren enpresa txikiaren definizioari jarraituko zaio.\nEskatzaile bakoitzak proiektu bakar bat aurkeztu ahalko du deialdian. Hautatu egin beharko du zein kategoriatan parte hartu nahi duen (A, B edo C).\n5. Proiektuak eta dokumentazioa aurkezteko epea eta modua\nProiektuak 2022ko martxoaren 18ra arte aurkeztu ahalko dira.\nProiektuak, 7. puntuan zehazten diren agiriekin batera, posta elektroniko bidez aurkeztuko dira, helbide honetan: cultura@bilbao.eus\nProiektuak euskaraz edo gaztelaniaz idatzita egon ahalko dira.\nBehin aurkeztutakoan, parte hartzaileei bidali beharreko mezuak eta jakinarazpenak posta elektronikoz bidaliko dira.\n6. Aurkeztu beharreko agiriak\nDeialdian parte hartzeko eskaera egiteko, hiru eranskin bete beharko dira (webgune hauetan daude jaisteko: www.bilbao.eus edo www.bilbaokultura.eus):\nI. Eranskina: eskabide fitxa, eskatzaileak sinatua, edo, hala balegokio, entitatearen legezko ordezkariak sinatua.\nII. Eranskina: proiektuaren datuak.\nIII. Eranskina: erantzukizunezko adierazpena, deialdian parte hartzeko betekizun guztiak betetzen direlakoa.\nHiru eranskin horiekin batera, sozietate-egoitza edo zerga-egoitza Bilbon daukala egiaztatzen duten administrazio-agiriak aurkeztu behar dira.\n6.1. Proiektua (III. Eranskina)\nProiektua nahitaez aurkeztu beharko da II. Eranskinean ageri den eredu digitalaren arabera (aipatutako webgune horietan daude jaisteko moduan), eta honako hauek betez:\nZein kategoriatarako aurkezten den (A, B edo C).\nProiektua aurkezten duen enpresaren, entitatearen edo profesional autonomoaren ibilbidearen edo esperientziaren gaineko informazio laburra.\nDeialdirako aurkezten den proiektuaren deskribapena; honako hauek zehaztu beharko ditu, ebaluazioa erraztearren, hurrenkera honetan:\nProiektua non gauzatuko den; orobat, hala balegokio, proposatzen diren espazioak kudeatzen dituztenek baimena eman dutelako egiaztapena.\nProiektua garatzeko baliabide materialak eta teknikoak.\nAurreikusten den inpaktua: norentzat den (publiko mota, zenbat jenderengana jotzen den iritsiko dela proiektua), hedabideetan eta sare sozialetan izango duen inpaktuaren aurreikuspena, Urirako aurreikusten den inpaktu ekonomikoa.\nProiektuaren aurrekontua atalka xehakatua, II. Eranskineko “Aurrekontuaren fitxa” delakoaren bidez (Proiektuaren datuei dagokien eranskina).\nII. Eranskinean adierazten dira tipografia, lerroen arteko tartea eta zenbat lerro idatzi ahal diren guztira. Zehaztapen horiek nahitaez betetzekoak dira.\nEskatzaileek beren esku dute informazio osagarria ematea, edo proiekturako axolazkoa baderitze, baita testuak, irudiak, planoak eta beste eranstea, gehienez ere 15 orrialde betez.\n7. Eskabideak onartzea eta akatsak zuzentzea\nBalorazio Batzordeak egiaztatuko du ea eskabideek betetzen dituzten edo ez deialdian ezarritako baldintzak eta xehetasunak, eta dokumentazioan akatsik edo hutsunerik aurkituz gero, zuzentzeko eskatuko dio eskatzaileari, eta hark 10 egun naturaleko epea izango du zuzentzeko.\nEpe horretan akatsak zuzendu ezean, eskaera beste barik ezetsiko da.\n8. Proiektuak hautatzeko balorazio irizpideak\nProiektuak hautatzeko, Balorazio Batzordeak honako adierazle eta irizpide hauek ebaluatuko ditu:\nProiektuaren kalitatea, interesa, bideragarritasuna, berrikuntza eta ea aurrekontua egokitzen zaien edo ez eskaintzen diren prestazioei: 60 puntu.\nZer inpaktu izango duen (publikoa, ikusgaitasuna, uriari ekarriko dion inpaktu ekonomikoa): 30 puntu gehienez.\nNola lagunduko duen euskararen erabilera sustatzen: 10 puntu gehienez.\n9. Kanporatzeko arrazoiak\nBalorazio Batzordeak aukeran izango du proiektuak deialditik kanpo uztea, baldin eta:\nDeialdiko laugarren klausulan ezarritako betebeharrak betetzen ez dituzten pertsonek edo entitateek aurkeztutako proiektuak badira.\nProiektuaren helburua kulturaren edo sormenaren arlotik kanpo dagoela irizten badio, edo arlo horri hurbildu bakarrik egiten zaiola irizten badio.\nProiektuaren aurrekontuan ez bada jaso jarduera osorik egikaritzeari dagokion kostua, edo aurrekontua handiagoa bada kategoriari dagokion diru-zenbatekoa baino (proiektua zein kategoriarako aurkeztu den, hari dagokiona), halako moldez non hura gauzatzeko Udalak beste gastu gehigarri bat egin beharko lukeen; edo finantza osagarria behar badu beste entitate batzuen aldetik eta finantzaketa osagarri hori ez bada behar bezala egiaztatu.\nBaldin eta baloraturik ea proiektuaren kalitatea, interesa, bideragarritasuna, proiektuak dakarren berrikuntza eta aurrekontua eskaintzen diren prestazioen araberakoa den edo ez, 30 puntu baino gutxiago lortzen baditu.\n10. Proiektuak hautatzea eta erabakia jakinaraztea\nBalorazio Batzordeak txosten bat emango du ebaluazioaren emaitzarekin (aurreko artikuluan ezarritako irizpideak aplikatuta erdiesten da) eta hautatu beharreko proiektuak proposatuz.\nTxosten hori www.bilbao.eus; web-orrian argitaratuko da.\nBalorazio Batzordeak, bada, ordezkoen izenak jasotzen dituen zerrenda bat proposatuko du kategoria bakoitzean, arren eta, proiektu hautaturen bat, dela uko egiten zaiolako, dela beste edozergatik, gauzatu ezin bada, ordezkoa non hautatu izateko.\nBalorazio Batzordeak hilabete eta erdiko epea izango du, gehienez, proiektuak hautatzeko proposamena egiteko, eskabideak aurkezteko epea amaitzen denetik hasita.\nNolanahi ere, hautatutako proiektuen zerrenda posta elektronikoz jakinaraziko zaio eskatzaile bakoitzari.\nEbazpenaren jakinarazpenean, hautatuari adieraziko zaio 20 egun balioduneko epea duela honako agiri hauek entregatzeko:\nEntitatearen IFZaren kopia edo pertsona fisikoaren NANaren kopia.\nEntitatearen estatutu legeztatuak, eta entitatearen inskripzioaren ziurtagiria.\nEJZko altaren ziurtagiria.\nTributu-obligazioak eta Gizarte Segurantzarekikoak ordaintzen egunean dagoelako egiaztapena.\nKaudimenaren egiaztapena, eta, horretarako, nahikoa izango da frogatzea joan deneko hiru urtean beste proiektu bat gauzatu izana, berdina edo antzekoa, diru-zenbatekoa zeukana deialdian hautatua izateko aurkeztu den proiektuarena adinakoa edo handiagoa, adieraziz zein pertsonarentzat edo entitaterentzat egin den beste proiektu hori.\nBaldin eta aurkeztutako dokumentazioan egiaztatzen bada ez dela betetzen deialdi honetan ezarritako betekizunetakoren bat, dagokion proiektu hori baztertu egingo da. Proiektua hala baztertzen bada, edo hautatutako pertsonak edo entitateak uko egiten badio, Balorazio Batzordeak erabaki dezake, beste deialdirik egin beharrik gabe, dagokion kategoriako ordezkoen zerrenda izendunean hurrengo ageri den proiektua hautatzea.\nDeialdia egiten dutenek aukeran izango dute proiektu bat ere ez hautatzea, edo proiektu bat partez bakarrik hautatzea.\n11. Kontratuaren adjudikazioa\nKontratua adjudikatu aurretik, proiektuen datak eta kokalekuak adostuko dira hautatutako proiektuak aurkeztu dituzten pertsonekin edo entitateekin. Izapide hori eginik, Udalak kontratua adjudikatuko du, kontratu txikiei dagokien izapideen arabera.\nProiektua gauzatutakoan, adjudikaziodunak memoria bat eta proiektuaren balantze ekonomikoa aurkeztu beharko ditu. Ondoren, faktura aurkeztuko da, elektronikoa izango dena, eta Udalak ordaindu egingo du.\nBilbao 2022 Ebazpen akta\nHautatutako Proiektuak deskargatu


Bernardo Atxaga idazle asteasuarra (argazkia GorkaSalmeron)\nBernardo Atxagak Palermo hirian ematen duten Mondello saria irabazi du, atzerriko lan onenaren kategorian, 'Soinujolearen semea' (Pamiela, 2003) elaberriarengatik. Liburuaren italierazko edizioak Il libro di mio fratello izenburua du eta Einaudi argitaletxeak plazaratu du. Epaimahaiak aho batez hartu du erabakia. Bestalde, Ipar Ameriketan, Kirmen Uriberen 'Bitartean heldu eskutik' obraren bertsio ingelesa -- Meanwhile take my hand, Elizabeth Macklin itzultzaile-- finalista gelditu da AEBetan 2007ean ingelesera itzulitako olerki-lan onenen sailean, bertako Pen Klub-ak deituriko sarietan.\nBernardo Atxaga idazleak Mondello saria jaso du Palermon, 'Soinujolearen semea' eleberriaren Il libro du mio fratello italierazko bertsioarekin. Sarien 34. edizioan Atxagaren lanaren bertsio italiarrari Atzerriko Lan Onenaren saria ematea erabaki du epaimahiak ahobatez. Atxagak idazle ospetsuak izango ditu lagun 1975az geroztik saria jaso dutenen palmaresean. 'Askok Nobel saria jaso zuten Mondelloa irabazi eta urte batzuetara', gogorarazten du sarien antolakuntzak, hala nola Günter Grass (Mondello saria 77), Josif Brodskij (79), Doris Lessing (87), V.S. Naipaul (88), Seamus Heaney eta Kenzaburo Oe (biak '93) eta J.M.Coetzee (94).\nSari banaketa ekitaldia datorren maiatzaren 24ean egingo dute Palermon eta Atxaga bertan izango dela iragarri dute antolatzaileek, kategoria desberdinetako irabazleekin batera. Ohitura denez, irabazleek mahainguru batean parte hartuko dute saria jaso aurretik. Aurten mahainguruak Il senso in-civile della scrittura gaia jorratuko du eta Atxagarekin batera Andrea Bajani, Antonio Scurati, Flavio Soriga eta Tzvetan Todorov izango dira mahaikide. Aipatzekoa da Atxagak berriki beste sari bat jaso duela Italian 'Soinujolearen semea' lanarengatik: Ginzane Cavour saria.\nUribe ingelesez, 2007ko onenen artean\nBestalde, Estatu Batuetatik Kirmen Uriberen 'Bitartean heldu eskutik' poema liburuari buruzko berri onak datoz. Azkena lanaren ingelesezko itzulpenak AEBetako Pen Clubak 2007an AEBetan argitaratutako ingelesezko poema liburu onenen sarian finalista izan dela da. Elizabeth Macklin poeta izan da itzultzailea eta liburuak --Meanwhile take my hand, ingelesez-- harrera ona izan du. Pen Club-a AEBtako literatur elkarte garrantzitsuenetakoa da eta bere kideen artean Salman Rushdie edo Paul Auster bezalako idazleak daude.\nBernardo Atxagaren bloga\nAtxaga eta Uribe europar poesia berriaren antologia batean\nEuskalKultura.com-en argitartua 2008ko apirilaren 18an\n'Soinujolearen semeak' Grinzane Cavour saria jaso du Italian\nEuskalKultura.com-en argitaratua 2008ko urtarrilaren 24ean


Galtzaundi, euskaltzaleen bilgune eta aterpe - Tolosaldea - Tolosaldeko ataria\nTolosaldeko Ataria 2018-01-10 11:55\nElkarrekin ahaltsuago. Zatoz!». Tolosaldeko euskaltzaleak biltzeko asmoari lema hori jarri dio Galtzaundi Euskara Taldeak. Euskarak dituen desafio berriei aurre egiteko bere oinarri soziala handitzeko asmoa du euskara elkarteak eta Galtzaundikide figura sortu dute horretarako. Euskara elkarteak aurrera eramaten dituen egitasmoen inguruan interesa dutenak bildu eta Tolosaldeko euskaltzale komunitate aktiboa saretzea dute helburu.\nGaltzaunkide izateko nahikoa da euskara taldearen helburuekin bat egitea. Eskualdeko euskaltzaleak eta eragileak batzeko eta egituratzeko beharra aipatu dute euskara elkartetik, beren jardunean eraginkorragoak izateko. Euskararen aldeko kontzientziak astintzea eta erabilera sustatzearen garrantzia ere gogoan dute Galtzaundin. «Eskualdean %80 euskaraz bizitzeko gai gara. Gaitasunari zukua atera behar diogu, biderkatzaileak izan eta erabilera sustatuz». Aldi berean, Galtzaundiren barruan euskararen aldeko ekarpena egin nahi duen oro euskara taldean biltzea da asmoa: erabakiguneetan, ekimenen antolaketan, ikerketetan.


BATX Aurrematrikula 2021/2022 | Laskorain Ikastola\nBATX Aurrematrikula 2021/2022\nOrri honetan hainbat informazio duzue; hasieran gure eskaintzari buruzko informazioa eta, ondoren, aurrematrikula egiteko kontuan hartu behar dituzuenak.\nEtorkizuna elkarrekin eraikiz!\nLaskorain ikastolak bi Batxilergo modalitate eskaintzen ditu:\nGiza eta gizarte zientziak: BATX1\nBakoitzak dituen nahi eta interesatatik abiatuta posible izango duzue aukera hauetan ibilbide teknologikoa, osasun ibilbidea, giza ibilbidea... egin ahal izatea.\nGure Batxilergoari buruzko informazio gehiago hemen.\nApirilaren 12tik 23ra\nCovid-19aren ondorioz bizi dugun egoera dela eta ikastolako idazkaritzan aurrematrikula egin ahal izateko hitzordua eskatzea gomendatzen da. Honetarako idatzi edo dei iezaguzu:\nTelefonoa: 943 69 71 22\nHelbide elektronikoa: laskorain@ikastola.eus\nAurrematrikula egiterakoan beharrezkoak diren dokumentuak erantsiko dira, bai derrigorrezkoak, bai baremazio-prozesuan puntuak egiaztatzen dituztenak.\nAurkeztu behar den dokumentazioa: Hezkuntzako agirian ikusgai: Aurkeztu behar den dokumentazioa\nZer agiri aurkeztu behar dira derrigorrez eskabidearekin batera?\nIkaslearen NANaren fotokopia (atzerritarren kasuan AITa).\nHezkuntza premia berezien galdetegia, eskabidean egoera hori aipatzen bada.\nHorrela bada, musika- edo dantza-ikasketa arautuak aldi berean ikasten ari dela egiaztatzeko agiria.\nIkastetxean izen-emateko eskabide orria sinatuta: Eskabide orria 21-22\nDerrigorrezko dokumentuak, ikaslea adingabea bada:\nFamilia-liburuan ikaslea azaltzen den orriaren fotokopia edo beste egiaztagiri ofiziala. Ikaslea familia-harreran egoeran badago, dokumentu horren ordez ikaslea familia-harreran egotearen ziurtagiria aurkeztuko da.\nFamilia-liburuaren guraso guztiak azaltzen diren orriaren fotokopia, edo lege-tutorea izatearen ziurtagiria.\nEskabidea egiten duen lagunaren NANaren edo AIZren fotokopia: aitarena edo amarena, edo legezko tutorearena.\nHezkuntza Sailak ezarritako berezko protokoloa bete izanaren agiria (ezkontide ohiaren baimen-idazkia, ebazpen judiziala edo behin-behineko neurria, etab.), familia banandua edo dibortziatua bada.\nBaremazioan puntuak eman ahal izateko, zer ziurtagiri aurkeztu behar dira eskabidearekin batera?\nIkastetxe batek eskabideak baino plaza gutxiago baditu, lehentasunak erabaki beharko ditu hainbat irizpideren arabera. Puntuazioa eskuratzeko, baldintzak betetzearen ziurtagiriak aurkeztu behar dira. Eskatzaileak adierazitakoaren arabera, honako hauek izan daitezke agiriak:\nFamilia-unitatearen urteko errenta.\nFamiliaren errentagatiko puntuetarako, EAEn bizi bazara, nahikoa da Hezkuntza Saila baimentzea zure datuak Foru Aldundiarekin kontsultatzeko; bestela, 2018ko Errenta aitorpenaren kopia.\nAdingabeko seme-alaba kopuruagatiko puntuetarako, ikaslearen anai-arreba adingabeei dagozkien Familia-liburuko orrien fotokopia edo Erregistro Zibilak emandako ziurtagiria.\nFamiliaren bizileku edo lentokiaren hurbiltasuna.\nAdinez nagusiko ikaslearen helbidearen ziurtagiria edo ikaslea adingabekoa bada, familiaren helbidearen ziurtagiria (ikaslearena eta bere aita, ama edo legezko tutorearena). Ziurtagiri horrek hiru hilabeteko antzinatasuna izango du, gehienez ere.\nIkasleak edo, ikaslea adingabekoa bada, bere aita/ama/legezko tutoreak lan egiten duen lekuaren ziurtagiria.\nIkaslearen anai-arrebaren batek eskatutako ikastetxean bertan edo hari atxikitako ikastetxe batean ikasten duela ziurtatzen duen agiria.\nIkaslearen aitak, amak edo legezko tutoreak eskatutako ikastetxean bertan edo hari atxikitako ikastetxe batean lan egiten duela ziurtatzen duen agiria.\nBeste irizpide batzuk:\nFamilia ugariko puntuei dagokienez, EAEn bizi bada, nahikoa da Hezkuntza Sailari baimena ematea egoera hori Enplegu eta Gizarte politiketako Sailean kontsultatzeko. Bestela, kide ugariko familia izatearen ziurtagiria.\nIkaslearen elbarritasunaren ziurtagiria.\nIkaslearen aita, ama, lege-tutorea edo anai-arrebaren elbarritasunaren ziurtagiria.\nEskatutako ikastetxeko bazkide kooperatibista izatearen ziurtagiria.\nEskola Kontseiluak edo Ordezkaritza Organo Gorenak erabakitako irizpideak betetzen direla egiaztatzen duten agiriak.\nOnarpen-prozesuari buruzko galdera ohikoenei erantzuteko dokumentua.\nForu Aldunditik datuak egiaztatzeko baimena: Baimena


Nafarroako erliebea - Meteo Navarra\nNafarroan erliebearen aldetik bi zonalde bereizten dira argi eta garbi: iparraldean mendialdea, piriniar eta kantauriar orografiari lotua dagoenez, erliebe gorabeheratsua duena; eta hegoaldean, Erribera, Ebro ibarraren sakonunean kokatutako lautada haundia, erliebe leunekin. Ekialdetik, Leireko mendilerrotik, mendebaldera, Kodesko mendilerroraino, marra bat egingo bagenu Izko, Alaitz, Erreniega, Andia, Urbasa eta Lokiz mendilerroetatik igarota, hipsometriari dagokionez bi zati desberdinetan bana genezake Nafarroa: iparraldean nagusi dira 600 m-tik gorako altitudea duten lurraldeak; hegoaldean, berriz, 400 m-tik beherakoak. 600 m-ko isohipsatik gora eta behera daude, hurrenez hurren, probintziako azaleraren %40,62 eta %59,38.\nBi zonaldeen artean Nafarroako Erdialdea dago, Mendialdearen eta Erriberaren ezaugarriak konpartitzen dituena. Mendipe, ibar eta mendi-oinek osatzen dute, eta Erriberak baino altitude handiagoa du.\nMendialdean morfologia aldetik diferenteak diren hiru eskualde bereiz daitezke: Pirinioaldea, euskal-kantabriar mendi sistema eta isurialde atlantikoko mendiak.\nPirinioaldeak Mendialdearen ekialdeko erdia hartzen du. Pirinio mendien mendebaldeko muturrak eta hari lotutako mendilerroen sistemek osatzen dute. Mendilerroaren ardatzak ekialde-mendebalde norabidea du, eta goragunerik garrantzitsuenak: Hiru Erregeen Mahaia (2.433 m), Nafarroako gailurrik altuena, Ori (2.017 m), Ortzanzurieta (1.566 m), Adi (1.457 m) eta Saioa (1.418 m). Pirinioen ardatzarekin perpendikularki, hegoalderantz, beraien artean paraleloak diren ibar batzuk daude. Ekialdetik hasita, mendebalderantz: Erronkaribar, Zaraitzu, Artzibar, Erro, Arriasgoiti, eta azkenik Esteribar. Hegoaldetik, Pirinioekiko paraleloak eta altuera txikiagokoak diren Pirinio aurreko mendilerro sistema batek mugatzen du eskualdea, hain zuzen ere, lehenago aipatu diren Leire, Peña, Izko, Alaitz eta Erreniegako mendilerroek, zeinen goragunerik garrantzitsuenak hauek baitira, ekialdetik mendebaldera: Arangoiti (1.356 m), Peña (1.069 m), Higa (1.295 m) eta Erreniega (1.037 m). Pirinio aurreko mendilerro horien eta piriniar ibarren artean bi sakonune zabal daude, ipar-mendebaldetik hego-ekialderantz, 500 m-tik beherako kotak dituztenak, ekialdean Irunberriko arroa eta mendebaldean Iruñekoa.\nMendialdearen mendebaldeko erdia euskal-kantabriar mendi sistemaren ekialdeko muturrak hartzen du: ekialdetik mendebaldera doazen altuera ertaineko mendilerroak dira, eta leku batzuetan goi-lautadak sortzen dituzte; Aralar, Andia, Urbasa, Lokiz eta Kodes, eta horien goragunerik garrantzitsuenak Irumugarrieta (1.430 m), Beriain (1.494 m), Dulanz (1.239 m), Sartzaleta (1.114 m) eta Ioar (1.414 m). Horien artean dauden ibarrek ere ekialdetik mendebalderako norabideari jarraitzen diote; iparraldetik hegoaldera: Sakana-Burunda, Ameskoak, Allin Ibarra eta Egaibar.\nAmaitzeko, Mendialdearen iparraldeko muturra kantauriar isurialdeko mendiek hartzen dute. Hauen artean goragunerik garrantzitsuenak: Auza (1.305 m), Iparla (1.049 m), Legate (870 m), Mendaur (1.131 m), Erakurri (1.142 m), Mandoegi (1.046 m), Aiako Harria (832 m) eta Larun (900 m). Naiz eta mendi hauek oso altuak ez izan eskualdearen erliebean alde handiak agertzen dira ibarren eta gailurren koten artean, batzuetan 1.000 m-tik gorakoak izanik. Substratu geologikoa konplexua dela eta, eskualde honetako ibarrek orientazio diferenteak dituzte, baina oro har iparraldetik hegoalderakoa da. Mendebaldetik ekialdera ibar hauek ageri dira: Luzaide, Baztan, Malerreka, Bortziriak, Urumea, Leitzaran eta Araitz.\nErriberak lehenago aipatu den banalerroaren hegoaldean dauden lurrak hartzen ditu, eta 400 m-tik beherako altitudea du. Ebro ibaiaren arroan dagoen eskualde honek ordoki zabalak ditu, batez ere terraza kuaternarioak, bizkar eta mendilerro txikiek zeharkatuak; mendilerro horien artean garrantzitsuenak: Uxueko mendilerroa, Azkoiengo mendilerroa, Montes del Cierzo eta Loma Negra. Ibarrak lauak dira eta eskualdea zeharkatzen duten ibai handien arrimuan hedatzen dira.\nIkusi hau ere:


nork Euskal Birusa Elkartea · Published 2022-01-27\nDrogetenitturri, 307 zenbakia (2022ko urtarrila)\nGURETIK MUNDURA: Inés Gimeno Estévez (Grezia); ELKARRIZKETA: Juanmi Bravo, Berbalaguneko arduraduna; MALLABIAN ZER?: Jubilatuen Elkartea martxa hartzeko prest; ERREPORTAJEA: Pilar Narbaiza erraketista; MOTZEAN: Martxoaren 31n abiatuko da 22. Korrika; KIROLZALE: Urko Gauez Trail Team; ERMUAN...\nXaboi naturalak egiten ikasteko tailerra\nUdal Kultura sailak lau astez Lobiano Kultur Gunean egingo den xaboi tailer berri bat antolatu du: maiatzaren 23tik ekainaren 20ra. Izen-emateak gaur hasiko dira plazak bete arte, aretoaren\nBerdintasunerako udal-unitateak herritarren sentsibilizazioa eta kontzientziazioa landuko ditu, tolerantzian, askatasunean eta sexu-aniztasunarekiko errespetuan aurrera egiteko, pertsona guztiek\nAfekzioak eta trafiko-etenak larunbatetan, 2022ko ‘Itzulia women'aren ondorioz\n'Itzulia Women 2022' txirrindularitza lasterketak gaur hasiko du aurten izango dituen hiru etapetatik lehenengoarekin. Tropela gaur goizean irtengo da Gasteiztik Bastidako helmugara iristeko 106\nErmuko 'Kiska' establezimenduak Bizkaiko pintxo barra onenaren saria jaso du, Bilboko Kobeta mendin bart ospatu zen "Talento Gastro" ekitaldian, Laboral Kutxaren babesarekin eta Bilboko\nMaiatzaren 10eko osoko bilkuran hartutako erabakiak\nErmuko Udalbatzak ezohiko Osoko Bilkura egin du astearte honetan, hilaren 10ean, eta bertan hainbat puntu aztertu eta bozkatu dira. Bilera hasteko, zinegotziei aztertu beharreko puntuei buruzko